title: Elävät kivet

text: Vuonna 1998 Elävät kivet esiintyi Yle TV2:n Credo-ohjelmassa ja vuonna 1999 koki toisen johtajavaihdoksen, kun Selin antoi johtotehtävät Eila Rantaselle. Samana kesänä "kivet" esiintyi Ruotsin valtakunnallisilla evankeliumijuhlilla.


title: Elävät kivet

text:
Uusi vuosituhat alkoi levynteolla: "Riemulähteellä" ilmestyi vuonna 2000. Saman vuoden marraskuussa Elävät kivet lauloi Turussa
Maata näkyvissä -festarien juhlajumalanpalveluksessa. Seuraavana vuonna ryhtyi kuoroa johtamaan sen historian neljäs johtaja, musiikkikasvatuksen opiskelija Selma Seppänen (omaa sukua Vähäkangas). Kuoro konsertoi jälleen kesällä Ruotsissa evankeliumijuhlilla.


title: Elävät kivet

text: Vuosi 2002 oli Eläville kiville juhlavuosi, sillä kuoron perustamisesta tulee kuluneeksi kymmenen vuotta. Tätä virstanpylvästä juhlistetaan muun muassa juhlakonsertilla, joka pidettiin Helsingin Temppeliaukion kirkossa 23. marraskuuta.


title: Elävät kivet

text: Vuonna 2003 kuoro esiintyy jälleen Maata näkyvissä -festareilla. Kolmas levy "Suuri Hän on!" äänitetään ja julkaistaan vuonna 2004. Keväällä 2005 kuoro tekee konserttikiertueen Unkarissa ja seuraavana keväänä Venäjällä.


title: Elävät kivet

text: Vuonna 2007 kuoro juhlistaa 15-vuotista taivaltaan konsertilla Temppeliaukion kirkossa 15. toukokuuta


title: Elävät kivet

text: Kuoron neljäs levy "Joulu" julkaistaan 27. marraskuuta 2007.


title: Elävät kivet

text: Kuoron vahvuus on joitakin kymmeniä laulajia sekä bändi. Kuorolaiset ovat eri alojen opiskelijoita pääkaupunkiseudun eri yliopistoista ja muista oppilaitoksista, jotka haluavat laulun ja soiton avulla viedä eteenpäin sanomaa Jeesuksesta. Tämä näkyy ja kuuluu kuoron esiintymisissä, joille on ominaista vahva eläytyminen laulujen sanomaan.


title: Siuro

text: Siuro on taajama Nokialla kaupungin länsiosassa. Siuro on varsin laaja alue. Siuroon kuuluu myös Siuronkosken länsipuolinen osa, joka on aiemmin kuulunut Suoniemen kuntaan; täällä sijaitsivat Suoniemen kunnan hallintoelimet. Turun ja Porin ja Hämeen läänien raja kulki Siuronkoskea pitkin vuoden 1972 loppuun saakka. Myös Linnavuori lasketaan usein Siuron osaksi. Pohjoisessa alue rajoittuu valtatiehen 11 ja etelässä Kuloveteen. Siurosta on matkaa Nokian keskustaan vajaat kymmenen kilometriä ja Tampereelle 25 kilometriä.


title: Siuro

text: Vaikka Siuro on varsin kylämäinen, sen suurimmat työllistäjät ovat tehtaita: Agco Power -moottoritehdas ja Patrian moottorihuoltoyksikkö Linnavuoressa sekä Purson alumiinitehdas. Siurossa on myös rautatieasema, jossa nykyään vain tavarajunat pysähtyvät.


title: Siuro

text: Nokialaissyntyinen Kari Peitsamo on tehnyt laulut nimeltä ”Shanghaista Siuroon”, ”Takaisin Siuroon” ja "Back to Siuro".


title: Siuro

text: Siuro syntyi Siuronkosken ja Tampere–Pori-rautatien risteyskohtaan 1890-luvulla radan valmistuessa. Hämeenkyröstä ja Kyröskoskelta kuljettiin vesitse Siuroon, josta jatkettiin junalla Tampereen tai Porin suuntiin. Tavaraliikennettä tuli Kyrön paperitehtaalta, joka kuljetti paperia ensin laivoilla, myöhemmin autoilla, Siuroon, jossa paperi kuormattiin juniin. Vielä 1960-luvulla Neuvostoliittoon mennyt vientipaperi lastattiin Siurossa. Siurossa oli aikoinaan myös malmivarasto, josta malmia lastattiin juniin. Valmetin Linnavuoren tehtaalle tehtiin myös pistoraide, joka palveli tehtaan tarpeita 1970-luvulle asti. Siuron rautatieasema (lyhenne Siu/Sru) rakennettiin Oulun radan pysäkin tyyppipiirustusten mukaan, samanlaisena kuin esimerkiksi Nokian, Karkun, Kiikan ja Nakkilan asemat samalla rataosalla. Asemarakennukseen lisättiin poikkipääty vuonna 1900 ja kumpaankin päähän siipiosa vuosina 1920–1922. Siipiosat, joita pidettiin asemarakennuksen ulkonäköön sopimattomina, purettiin rakennuksen restauroinnin yhteydessä vuonna 1985. Ratapihan länsipäässä oleva Siuronkosken rautatiesilta räjäytettiin kansalaissodan aikana vuonna 1918, mutta se saatiin korjatuksi vielä samana vuonna. Pistoraide Linnavuoren tehtaalle purettiin 1980-luvun lopulla. Henkilöliikenne Siuron asemalla lopetettiin vuonna 1989 ja tavaraliikenne vuonna 2002. Museovirasto on luokitellut Siuron rautatieaseman lähiympäristöineen valtakunnallisesti merkittäväksi suojelukohteeksi.


title: Siuro

text: Vajaat kolme kilometriä Siuron asemalta Porin suuntaan, Kuljun kartanon kohdalla, on sijainnut radan alkuperäisiin liikennepaikkoihin kuulunut Kuloveden seisake (lyhenne Kuv). Seisake nimettiin järven mukaan, koska Riihimäki–Tampere-radalla Lempäälässä sijaitsi jo Kulju-niminen liikennepaikka. Kuloveden seisake palveli lähinnä vain Kuljun kartanon ja sen lähiympäristön tarpeita. Henkilöliikenne Kuloveden seisakkeella lopetettiin vuonna 1971 ja liikennepaikka lakkautettiin vuonna 1972. Paikalla olleet rakennukset on purettu.


title: Siuro

text: Ennen nykyisen tieyhteyden valmistumista (vuonna 1969) valtatie 11 kulki taajaman halki; tämä tie on numeroitu nykyisin maantie 2505:ksi. Samaa reittiä kulki myös valtatie 9, kunnes se siirrettiin 1950- ja 1960-lukujen taitteessa Kuloveden eteläpuolelle.


title: Siuro

text: Kylän nimen epäillään olevan saamelaisperäinen ja asuinpaikkana se on yli tuhat vuotta vanha.


title: Metyyli-isobutyyliketoni

text: Metyyli-isobutyyliketoni on orgaaninen yhdiste (ketoni), joka on huoneenlämmössä (20 °C) olomuodoltaan väritöntä nestettä, jolla on tunnusomainen haju. Sen kemiallinen kaava on CHO ja rakennekaava on CHCOCHCH(CH). Metyyli-isobutyyliketonista käytetään myös nimityksiä "4-metyyli-2-pentanoni", "isopropyyliasetoni" ja "heksoni".


title: Metyyli-isobutyyliketoni

text: Metyyli-isobutyyliketonin moolimassa on 100,2 g/mol, sulamispiste −84,7 °C, kiehumispiste 117–118 °C, tiheys 0,8 g/cm, liukoisuus veteen 20 °C lämpötilassa 1,91 g / 100 ml, leimahduspiste 14 °C (c.c.), itsesyttymislämpötila 460 °C ja CAS-numero 108-10-1.


title: Metyyli-isobutyyliketoni

text: Metyyli-isobutyyliketonia valmistetaan usealla eri tavalla. Useimmissa niissä lähtöaineena on asetoni. Kolmivaiheisessa prosessissa asetoni muodostaa emäskatalysoidulla aldoliadditiolla diasetonialkoholia. Diasetonialkoholista eliminoituu hapon vaikutuksesta vettä, jolloin muodostuu mesityylioksidia. Mesityylioksidi voidaan pelkistää vedyllä palladiumkatalyytin läsnä ollessa metyyli-isobutyyliketoniksi. Korkeammassa lämpötilassa ja sinkkioksidi- tai kuparikatalyytin läsnä ollessa asetoni kondensoituu suoraan mesityylioksidiksi, joka voidaan pelkistää metyyli-isobutyyliketoniksi kuten edellä. Kolmas asetonia lähtöaineenaan käyttävä prosessi on suora valmistus asetonista, mikä on mahdollista palladium ja zirkoniumkatalyyttien avulla. Metyyli-isobutyyliketonia voidaan valmistaa myös isopropanolista.


title: Metyyli-isobutyyliketoni

text: Tärkein metyyli-isobutyyliketonin käyttökohde on vinyyli-, epoksi- ja akryylihartsien sekä luonnollisten hartsien liuotus. Yhdistettä käytetään myös liuotinuutossa eristettäessä antibiootteja. Metyyli-isobutyyliketonista voidaan syntetisoida 4-metyyli-2-pentanolia, metyyli-isobutyyliketoniperoksidia ja kumien lisäaineita. Ainetta käytetään kaupallisesti myytävän etanolin denaturointiin.


title: Metyyli-isobutyyliketoni

text: Lyhytaikainen altistuminen aineelle ja höyrylle ärsyttää silmiä, ihoa ja hengitysteitä.


title: Šeremetjevon kansainvälinen lentoasema

text: Šeremetjevon kansainvälinen lentoasema (; ) on Moskovan ja koko Venäjän toiseksi suurin kansainvälinen lentoasema. Šeremetjevo on Venäjän kansallisen lentoyhtiön Aeroflotin matkustajaliikenteen tukikohta ja sinne operoi myös Finnair. Lentoasema sijaitsee 28 kilometriä Moskovan keskustan ja 11 kilometriä Moskovan kehätien luoteispuolella.


title: Šeremetjevon kansainvälinen lentoasema

text: Lentoasema käsittää kaksi erillistä asemakokonaisuutta lentokenttäalueen vastakkaisilla laidoilla, pohjoispuolella terminaalit B ja C, eteläpuolella terminaalit D, E ja F. Ne toimivat osaksi kuin kaksi erillistä lentoasemaa, jotka käyttävät samoja kiitoteitä. Asemakokonaisuudesta toiselle päästäkseen on kierrettävä kentän ympäri sen ulkopuolisia teitä pitkin; terminaalien välillä on bussiyhteys.


title: Šeremetjevon kansainvälinen lentoasema

text: Kentän pohjoispuolella sijaitseva Šeremetjevo-1 avattiin 11. elokuuta 1959. Sen ensimmäinen kansainvälinen lento lähti 1. kesäkuuta 1960 Berliinin Schönefeldin lentoasemalle. Šeremetjevo-1 joka oli alun perin Neuvostoliiton sisäisten lentojen terminaali, tunnetaan nyt nimellä terminaali B, ja sen viereen valmistui terminaali C vuonna 2007. Nykyisin tältä alueelta lennetään lähinnä Valko-Venäjän ja Ukrainan lentoja itäeurooppalaisilla lentoyhtiöillä sekä halpalentoja ja rahtiliikennettä.


title: Šeremetjevon kansainvälinen lentoasema

text: Kentän eteläpuolella oleva ulkomaan lentojen terminaali "Šeremetjevo-2" avattiin vuoden 1980 alussa Moskovan olympialaisia varten. Sen nykynimi on Terminaali F, ja se on yhteydessä uudempiin D- ja E-terminaaleihin. Yhdessä näiden kolmen terminaalin vuosikapasiteetti on 25 miljoonaa matkustajaa vuodessa, ja lähes kolminkertainen pohjoisten B- ja C-terminaalien kapasiteettiin verrattuna. Erillinen rahtiterminaali sijaitsee noin kilometri F-terminaalin itäpuolella.


title: Šeremetjevon kansainvälinen lentoasema

text: Vuodesta 2008 alkaen AeroExpress-juna on liikennöinyt säännöllisesti lentoaseman F-terminaalin läheisyydestä Moskovan kantakaupunkiin Valko-Venäjän asemalle, josta voi jatkaa Moskovan metroa käyttäen. Lisäksi kentältä lähtee bussireittejä. Lentokentältä lähtevien ja sinne ajavien taksien hinnottelua varten Moskovan seutu on jaettu maksuvyöhykkeisiin.


title: Elvis Forever

text: Elvis Forever on Elvis Presleyn vuonna 1974 julkaistu kokoelmalevy, jolla kuullaan hänen tunnetuimpia kappaleitaan.


title: Elvis Forever

text:
"Side 1"
"Side 2"
"Side 3"
" Side 4"
LP-levy PJL 2-8024 (RCA Records, 1974)


title: Merilehmät

text: Merilehmät eli dugongit ("Dugongidae") on toinen sireenieläinten lahkon heimoista. Siihen kuuluu nykyään vain yksi elävä laji, dugongi, ja sukupuuttoon kuollut stellerinmerilehmä ("Hydrodamalis gigas"). Dugongit erottaa toisesta sireenieläinten heimosta manaateista siitä, että niiden pyrstö on kaksikärkinen, takareunasta kovera ja muistuttaa valaan pyrstöä. Pyrstö on tehokkaampi kuin manaattien latuskahäntä. Merilehmien etuevissä ei ole kynsiä. Sierainaukot ovat kuonon pinnalla taempana kuin muilla sireenieläimillä. Kallo on raskasrakenteinen. Yläleuanluu on voimakas. Dugongi syö enimmäkseen meriruohoa, samoin kuin stellerinmerilehmä.


title: Eero Kiviniemi

text: Eero Onni Kiviniemi (s. 2. tammikuuta 1937 Helsinki) on Helsingin yliopiston suomen kielen professori emeritus. Hän on Suomen merkittävin nimistöntutkija ja kansainvälisesti tunnetuimpia suomen kielen tutkijoita. Kiviniemi on mm. Suomalaisen Tiedeakatemian jäsen ja toiminut Kansainvälisen nimistökongressin (ICOS, International conference of onomastic sciences) presidenttinä.


title: Eero Kiviniemi

text: Kiviniemen tutkimukset ovat koskeneet sekä henkilö- että paikannimiä. 1970-luvulla hän kehitti yhdessä Kurt Zilliacuksen kanssa nimien rakenneanalyysia ja yhdessä tšekkiläisen Rudolf Šrámekin kanssa paikannimien mallimuodostuneisuuden teoriaa. Kiviniemi kartoitti tärkeimmät strukturaaliset tyypit, joihin suomalaiset paikannimet pohjautuvat ja osoitti, että paikannimien synty on sidoksissa ajallisesti ja paikallisesti rajoittuneisiin muoteihin. Tämä puolestaan tekee mahdolliseksi paikannimityyppien levikin tarkastelun asutushistoriallisesti. Teoksessaan "Perustietoa paikannimistä" hän selvitti Suomen paikannimistön leksikaalisen koostumuksen kattavasti, mm. yleisimmät sanat, joista nimiä oli muodostettu. Vastaavaa tutkimusta ei aikaisemmin ollut julkaistu mistään muusta kielestä.


title: Eero Kiviniemi

text: 1980-luvulta alkaen Kiviniemi on tutkinut myös henkilönimiä. Hän on mm. selvittänyt suomalaisten etunimien muotien vaihteluja erittäin laajojen aineistojen avulla. Akateemisen työnsä ohella Kiviniemi on toimittanut yliopiston nimipäiväkalenteria.


title: Parkkaus

text: Parkkaus eli parkkuu on puun kuorimista. Ennen parkkaus tehtiin kuorima- eli parkkuuraudalla, jossa oli noin 40 cm pitkän terän molemmissa päissä kahvat. Näistä kahvoista terää työnnettiin pitkin puun runkoa. Puu (pölli tai tukki) laitettiin pukkiin, jossa puu oli alaviistossa. Parkkaus tapahtui myös alaviistoon.


title: Parkkaus

text: Ennen aikaan paperipuuksi menevät pöllit parkattiin metsässä käsin joko puhtaaksi tai puolipuhtaaksi. Puhtaaksi parkkaus oli raskasta työtä, kun siinä täytyy parkkuuraudalla vetää viimeinen vuosikasvukin lastuna pois puun pinnasta.


title: Parkkaus

text: Parkattu puu kuivuu nopeammin, joten se kelluu paremmin uitossa. Parkkaus suojelee myös toukilta ja sinistymiseltä.


title: Parkkaus

text: Pöllinparkkuun ensimmäiset SM-kisat järjestettiin vuonna 2010 Taivalkoskella. Seuraavana vuonna järjestettiin MM-kisat, joissa oli 50 osallistujaa.


title: Matt Higgins

text: Matt Higgins (s. 29. lokakuuta 1977, Calgary, Alberta) on kanadalainen ammattilaisjääkiekkoilija, pelipaikaltaan keskushyökkääjä. Hän on pelannut syksystä 2006 alkaen ERC Ingolstadtin riveissä Saksan DEL-liigassa.


title: Matt Higgins

text: Ennen ammattilaisuraansa Higgins pelasi vuodet 1993–1997 Moose Jaw Warriorsin riveissä WHL-junioriliigassa. Parhaimmat tehot hän teki neljännellä ja viimeisellä WHL-kaudellaan, jolla hän sijoittui seuransa sisäisessä piste- ja syöttöpörssissä sijalle yksi ja koko liigan syöttöpörssissä jaetulle sijalle kymmenen tehtyään 71:ssä runkosarjaottelussa tehot 33 maalia ja 57 syöttöpistettä. Kaudella 1994–95 hän sijoittui joukkueensa sisäisessä pistepörssissä sijalle viisi ja maalipörssissä sijalle kolme Curtis Brownin ja Ryan Smythin jälkeen ja kaudella 1995–96 hän oli puolestaan Warriorsin sisäisten pörssien kakkosnimi Darryl Laplanten jälkeen. Higgins edusti Warriorsia neljän vuoden aikana yhteensä 274:ssä WHL:n runkosarjaottelussa tehden niissä 239 tehopistettä, 105 maalia ja 134 syöttöpistettä; pudotuspeliotteluja hänelle kertyi yhteensä 22, joissa hän keräsi 11 tehopistettä, neljä maalia ja seitsemän syöttöpistettä.


title: Matt Higgins

text: Higgins sai NHL-varauksen vuonna 1996, jolloin Montreal Canadiens varasi hänet numerolla 18 uusien pelaajien varaustilaisuuden ensimmäisellä kierroksella. Hän aloitti ammattilaisuransa seuraavana vuonna ja kausi 1997–98 kului häneltä suurimmaksi osaksi Canadiensin silloisen farmiseuran Fredericton Canadiensin riveissä AHL-liigassa. Higgins edusti Frederictonia kaudella 1997–98 yhteensä 50:ssä AHL:n runkosarjaottelussa, joissa hänelle kertyi 27 tehopistettä (viisi maalia ja 22 syöttöpistettä), ja lisäksi hän pelasi myös yhden ottelun Montrealin riveissä NHL:ssä jääden ilman tehomerkintöjä. NHL-kausilla 1998–99 ja 1999–00 hän edusti Montrealia molemmilla 25:ssä NHL:n runkosarjaottelussa tehden ensiksi mainitulla yhden maalin ja jälkimmäisellä hän antoi kaksi maaliin johtanutta syöttöä. 1998–99 hän pelasi myös 11 runkosarjaottelua ja viisi pudotuspeliottelua Fredericton Canadiensin riveissä ja kaudella 1999–00 29 runkosarjaottelua Quebec Citadellesin riveissä AHL:ssä. Kausi 2000–01, joka oli hänen viimeisensä Canadiens-organisaatiossa, kului pääasiassa Citadellesin riveissä. Hän keräsi 66:ssa AHL:n runkosarjaottelussa yhteensä 28 tehopistettä (10 maalia ja 18 syöttöpistettä) ja kahdeksassa pudotuspeliottelussa hän antoi yhden maaliin johtaneen syötön; lisäksi hän pelasi kuusi ottelua Montrealin riveissä NHL:ssä jääden ilman tehopisteitä. Vuonna 2001 Higgins teki vapaana agenttina sopimuksen AHL-seura Bridgeport Sound Tigersin kanssa, jota hän edusti kahden kauden ajan. Kaudella 2001–02 hän teki 43:ssa pelaamassaan AHL:n runkosarjaottelussa 32 tehopistettä (13 maalia ja 19 syöttöpistettä) ja kaudella 2002–03 45:ssä runkosarjaottelussa 23 tehopistettä (11 maalia ja 12 syöttöpistettä).


title: Matt Higgins

text: Vuonna 2003 Higgins siirtyi Saksan DEL-liigassa pelaavan Iserlohn Roostersin riveihin. Kaudella 2003–04 hän oli Iserlohnin viidenneksi paras pistemies tehtyään 50:ssä runkosarjaottelussa 31 tehopistettä (14 maalia ja 17 syöttöpistettä) ja kaudella 2004–05, jolla hän joutui olemaan sivussa yli 20:stä runkosarjaottelusta loukkaantumisten vuoksi, hän oli joukkueensa sisäisen pistepörssin seitsemäs 25:ssä ottelussa tekemillään 23:lla tehopisteellä (yhdeksän maalia ja 14 syöttöpistettä). Kolmannella ja viimeisellä Iserlohn-kaudellaan, kaudella 2005–06, hän teki 47:ssä pelaamassaan runkosarjaottelussa tehot 12 maalia ja 32 syöttöpistettä sijoittuen joukkueensa sisäisen pistepörssin kakkoseksi Ralph Intranuovon jälkeen ja Iserlohnin sisäisen syöttöpörssin kärkeen ennen Intranuovoa, Bryan Adamsia ja Linus Fagemoa. Kesäkuussa 2006 hän teki sopimuksen nykyisen seuransa, ERC Ingolstadtin kanssa.


title: The Fat of the Land

text:
The Fat of the Land (XLCD121) on brittiläisen The Prodigyn kolmas albumi. Albumin julkaisi XL Recordings 1. heinäkuuta 1997. Se rikkoi monia myyntiennätyksiä ja oli listaykkösenä Isossa-Britanniassa ja Yhdysvalloissa. Suomessa se oli listasijalla #1 kuusi viikkoa putkeen. Albumi oli ehdolla myös Grammy-palkinnon saajaksi.
Ensimmäisellä viikolla albumia myytiin Isossa-Britanniassa 317 000 kappaletta ja Yhdysvalloissa 200 000.


title: The Fat of the Land

text: The Fat of the Land -albumilta on julkaistu singlenä kappaleet "Firestarter" (1996), "Breathe" (1996) ja "Smack My Bitch Up" (1997).


title: The Fat of the Land

text: The Fat of the Land -albumin julkaisun ja kiertueen jälkeen alkoi pitkä The Prodigyn hiljaiselo. Seuraavan uuden albuminsa "Always Outnumbered, Never Outgunned" The Prodigy julkaisi vasta 2004. Kappaleesta "Diesel Power" löytyy myös rap-vaikutteita.


title: Talonpoikaislevottomuudet Ruotsin valtakunnassa

text: Väkivaltaiset talonpoikaislevottomuudet Ruotsin valtakunnassa alkoivat laajamittaisesti Kustaa Vaasan uudistettua valtakunnan hallintoa vahvistaen kuninkaanvaltaa. Levottomuuksia oli kuitenkin ollut jo aikaisemminkin.


text: Keskiaikaisen kuningaskunnan ja kirkko-organisaation muodostumisprosessi 1100–1300-luvuilla aiheutti väkivaltaisuuksia talonpoikaiston keskuudessa. Näistä tapahtumista on kuitenkin säilynyt vain vähän tietoa. Tunnetuimpia näistä tapahtumista on varmaankin Lalli-nimisen talonpojan tekemä piispa Henrikin murha Köyliönjärven jäällä. Tämän tarun todenperäisyys on kuitenkin kyseenalaistettu. Suuri talonpoikaiskapinoiden aika Ruotsin valtakunnassa alkoi 1400-luvulla Kalmarin unionin sisäisten ristiriitojen myötä.


text: Unionikuningas Eerik Pommerilainen oli omapäinen kuningas ja riitautui hansakauppiaiden kanssa, jolloin kaupankäynti vaikeutui. Tämä vahingoitti etenkin Ruotsia, joka oli ollut vilkkaissa kauppasuhteissa Lyypekin kanssa. Tämä herätti yhdessä muutenkin kaukaiseksi koetun Etelä-Jyllannin sotien kanssa katkeruutta Ruotsissa kaikissa kansankerroksissa. 1430-luvulla Ruotsin puolella nousevat ylimystön ja talonpoikien kapinaliikkeet eivät juuri vaikuttaneet Suomessa. Yhteiskunnallisesti kuningas Eerik Pommerilaisen kaudella kuitenkin myös Suomen talollisten olosuhteet kävivät heikommiksi. Veronkannossa oli lisätty rahaverojen osuutta ja tilan tuotteiden vaihtohintoja muutettiin entistä epäedullisimmiksi. Samanaikaisesti rälssimiesten valta yhteiskunnassa ja maanomistuksessa kasvoivat. Tunnetuin suomalainen kapina aikakaudella oli Ylä-Satakunnassa vuonna 1439 puhjennut niin kutsuttu Davidin kapina, joka kohdistui Viikin kartanoon.


text: Vuoden 1435 syksyllä piispa Maunu Tavast ja Krister Nilsson saapuivat Ruotsiin, jossa järjestetyissä neuvotteluissa he vaikuttivat Engelbrekt Engelbrektinpojan kapinana tunnetun liikkeen johtajien syrjäyttämiseen ja kompromissin aikaansaamisen. Drotsiksi tuli Krister Nilsson ja marskiksi nousi Kaarle Knuutinpoika Bonde. Ensiksi mainitun palattua saman vuoden syksyllä Suomeen alkoi kapinaliikehdintä Ruotsissa jälleen. Lopulta kuningas erotettiin vuonna 1439, minkä jälkeen Ruotsia hallitsi aristokraattien valtaneuvosto. Se koostui piispoista ja johtavista ylimyksistä. Tästä joukosta mahtavimmaksi nousi Kaarle Knuutinpoika, joka valittiin 1438 valtionhoitajaksi.


text: Kustaa Vaasa vakiinnutti valtaansa muun muassa perustamalla lähes feodaalisia herttuakuntia Suomeen, Itä-Götanmaalle ja Södermanlandiin. Herttuakuntien tarkoituksena oli lujittaa kuninkaan asemaa aikaisemmin itsenäisen aatelin kustannuksella. Kustaa Vaasa myös aloitti uskonpuhdistuksen valtakunnan alueella Västeråsin valtiopäivillä ja rajoitti kirkon taloudellista ja poliittista valtaa.


text: Suomen asema valtakunnan rajamaana ja ulkopoliittisen jännitteen lisääntyminen Ruotsin valtakunnan ja Venäjän välillä 1500-luvun puolenvälin aikoihin lisäsi tarvetta sotajoukkojen tehokkaalle keräämiselle, joka puolestaan nosti talonpoikien verorasitusta. Samanaikaisesti myös uuden hallitsijakeskeisen valtajärjestelmän ylläpito vaati lisää verotuloja. Nämä johtivat valtakunnan veronkantojärjestelmän perinpohjaiseen uudistamiseen. Suomessa verojärjestelmän uudistaminen alkoi vuonna 1538, jolloin kuningas antoi käskyn, jonka mukaan ""jokainen, rikas ja samalla tavoin kuin köyhäkin maksaisi kruunulle veroa jokaisesta koukun maasta, niin että siinä suhteessa ei toinen olisi toista vapaampi"". Verouudistukseen kuului myös joidenkin aatelisten läänityksien peruuttamisia ja näillä toimilla Suomen verotulojen on arvioitu kaksinkertaistuneen. Talonpoikien keskimääräinen viljavero oli noin 1/6 vuotuisesta nettosadosta, mikä huonoina vuosina saattoi merkitä perheen vajoamista toimeentulorajan alapuolelle.


text: Nopeasti toteutetut suuret hallinnolliset uudistukset aiheuttivat vastustusta. Kirkon aseman rajoittaminen nosti talonpojat kapinaan Taalainmaalla 1520- ja 1530-luvuilla. Suurin ja merkittävin kapinaliike oli Nils Dacken johtama kapina Smålannissa vuonna 1542, joka pyrki toteuttamaan myös aktiivista ulkopolitiikkaa. Kapina kukistettiin kuitenkin lopulta väkivalloin ja rajoittamalla alueen kaupankäyntiä.


text: Verotuksen kiristymisestä johtunut samansuuntainen kapina alkoi myös Maunu Pekanpoika Nyrhin johdolla Lappeen kihlakunnassa 1550-luvulla, kun kruunun kestitys- ja kinkerijärjestelmä vaati talonpojilta aikaisempaa laajempaa virkamiesten kyyditys- ja majoitusvelvoitetta. Kapinallisten viha kohdistui pääsääntöisesti lähimpiin paikallisiin viranomaisiin kuten kihlakunnantuomariin ja voutiin. Epäonnistuneiden neuvottelujen jälkeen kuningas viranomaisten valistuksen vuoksi nuhteli ankarasti talonpojille ja lopulta laamanni Henrik Klaunpoika Horn ja Olavinlinnan isäntä Kustaa Fincke vangitsivat kapinan johtajat. Kapina tyrehtyi lopulta johtajien teloituksen jälkeen.


text: Kuninkaan vallan kasvusta johtunutta kapinamielialaa ilmeni aikakaudella myös aateliston piirissä. 1530-luvun lopulla puhkesi Länsi-Göötanmaalla "herrojen kapina", johon osallistui alueen varakkaita maanviljelijöitä ja rälssimiehiä. Erityisen laajasti aateliston omavaltaisuus ilmeni Suomessa, jonka aatelisto oli etäisyyden vuoksi tarkimman valvonnan ulkopuolella. 1550-luvun puolivälissä se joutui Kustaa Vaasan ankaran nuhtelun kohteeksi lukuisista väärinkäytöksistä niin sanotun Jaakko Teitin valituksen muodossa.


text: Juhana III:n kuningaskaudella rajakahakat Käkisalmen läänin rajalla johtivat jälleen uuteen sotaan Venäjää vastaan (1570-1595), joka tunnetaan "25-vuotisen sodan" ja "rappasodan" nimillä. Pääosin kyse oli raa'asta, molemminpuolisesta sissisodasta. Alkuvaiheissa sodankäynti oli kuitenkin organisoitua ja 1573-1577 Suomen rintamalla elettiin aselevon aikaa. Vuosikymmenen puolessa välissä alkoivat kuitenkin talonpoikaiset kahinoinnit: karjalaiset hyökkäsivät Oulujärven ja Iijoen suunalle, Etelä-Suomesta lähdettiin Suomenlahden tuolle puolen.


text: Sota asetti Suomen hallinnolle suuria haasteita ja rajaseutujen väestö kantoi suurimman taakan sodan rasituksista. Talonpoikia koetteli muun muassa jatkuvat väenotot ja apuverot, lisääntyneet kyyditys- ja majoitusvelvoitteet sekä sotaväen majoitusrasitus, jota kutsuttiin linnaleiriksi. Sodan aikana talonpoikien asema kurjistui ja osa tiloista autioitui pysyvästi ja osa joutui aatelin omistukseen. Talonpoikien tilanteen heiketessä aateliston asema sen sijaan parani, mikä myöhemmin johti laajoihin väkivaltaisuuksiin.


text: Sotavuosien aikana, erityisesti 1590-luvulla alkoi jo esiintyä alueellisia talonpoikaiskapinoita muun muassa Marttilassa, Huittisissa, Loimaalla, Halikossa, Pöytyällä, Paimiossa ja Rautalammilla. Rautalammilla vuosina 1592–1592 raskaiden sotaväen pakko-ottojen vuoksi noussut kapina oli näistä suurimittaisin. Rappasodan päätyttyä eivät sotarasitukset kaikilta osin poistuneetkaan talonpoikien odotusten vastaisesti ja ärtymys lisääntyi heidän keskuudessaan. Syypääksi rasituksiin koettiin Klaus Fleming.


text: Nuijasota syntyi Ruotsin valtataisteluiden ja Suomen kiristyvien säätyvastakohtaisuuksien, sekä pitkällisen Venäjän sodan aiheuttaman väsymysreaktion takia. Sigismund, joka oli jo vuodesta 1587 ollut Puolan vaalikuningas, peri Ruotsin kuninkuuden isänsä Juhana III:n kuoltua 1592. Sigismund kuitenkin vietti aikaansa Puolassa, jolloin Ruotsissa käytännön valtaa pitivät valtaneuvosto ja Sigismundin setä (Juhanan nuorempi veli) Kaarle-herttua. Uskonpuhdistusta kannattaneen Kaarle-herttuan ja katolisen Sigismundin välille ilmaantui varsin pian erimielisyyksiä.


text: Valtakamppailun yhteydessä suomalaiset talonpojat liittoutuivat Kaarle-herttuan kanssa, joka Söderköpingin valtiopäivillä suhtautunut suopeasti linnaleiri-järjestelmän purkamiseen ja antanut ymmärtää lopettavansa Klaus Flemingin vallan Suomessa. Pohjalaiset talonpojat nousivat kapinaan aatelistoa ja sotaväkeä vastaan 1596–1597. Nuijasota päättyi verisesti armeijan kukistaessa nuijin, keihäin ja jousin aseistetut talonpojat. Nuijasodassa kuoli 2 500–3 000 talonpoikaa.


text: Nuijasodan jälkeen Ruotsin valtakunnassa esiintyi paikallisempia talonpoikaislevottomuuksia. Ruotsissa puhkesi 1650-luvulla ns. aamutähtikapina ("morgonstjärnupproret"). Skånessa talonpojat kävivät kiivasta sissisotaa ruotsalaisia miehittäjiä vastaan 1670-luvulla. Pohjois-Karjalassa esiintyi vuosina 1696–1697 nälkäkapinaksi luonnehdittua liikehdintää. Verilöylyyn päättynyt Taalainmaan talonpoikien marssi Tukholmaan vuonna 1742 ("stora daldanset" eli "suuri taalalaistanssi") oli viimeinen vallanpitäjiä vastaan suunnattu aseellinen kansannousu Ruotsin valtakunnassa. Sääty-yhteiskunnan jännitteet säilyivät tämän jälkeenkin, mutta laajoja väkivaltaisuuksia ei enää puhjennut


title: Opiskelijakortti

text: Opiskelijakortti on kortti, joka voidaan myöntää jonkin oppilaitoksen oppilaille. Oppilaitoksilla voi olla omia opiskelukortteja, mutta on olemassa myös opiskelijakortteja, jotka kattavat suurempiakin tahoja, kuten lukiolaiskortti. Opiskelijakortteja on erilaisia, ja niistä saatavat opiskelijaedut ovat monesti paikkakohtaisia. Monet julkiset palvelut, varsinkin joukkoliikenne, tarjoavat yleisesti halvempia lippuja opiskelukorttia näyttämällä. Opiskelijakortti on henkilökohtainen ja useimmiten kuvalla ja vuosileimalla tai -tarralla varustettu.


title: Χ²-testi

text: χ²-testi (khiin neliö -testi) on mikä tahansa tilastollinen testi, joka noudattaa χ²-jakaumaa, kun nollahypoteesi on voimassa, tai jossa testisuureen todennäköisyysjakauma voidaan saada noudattamaan χ²-jakaumaa kasvattamalla otoksen kokoa riittävän suureksi.


title: Χ²-testi

text: χ²-testin suure on riippuvuuden määrän matemaattinen mitta, joka on eniten käytetty tunnusluku tarkasteltaessa riippuvuuden tilastollista merkitsevyyttä. Sen arvo on nolla tarkalleen silloin, kun tarkasteltavat muuttujat ovat tilastollisesti riippumattomia. Khiin-neliö on puhtaasti matemaattisesti perusteltu suure, ja sen jakauman muoto riippuu vain vapausasteista.


title: Χ²-testi

text: Riippumattomuus χ²-testillä voidaan todeta vain osoittamalla, että yhteisjakauma tekijöityy. Tällöin havaitut frekvenssit ovat kaikki yhtä suuria kuin riippumattomuustilanteen mukaiset frekvenssit eli odotetut frekvenssit, sovitteet. Jäännös kullekin havaintoarvolle voidaan laskea vähentämällä sovite alkuperäisestä arvosta. Yksinkertaisin tapa muodostaa standardoitu jäännös on suorittaa standardointi Poisson-jakaumaan liittyvällä tavalla jakaen jäännökset sovitteiden neliöjuurilla. Khin-neliö saadaan laskemalla nämä standardoidut jäännökset yhteen, jonka jälkeen niitä verrataan taulukoituihin arvoihin.


title: Mise-en-scène

text: Mise-en-scène [] eli näyttämöllepano on teatteri- ja elokuvataiteen termi. Elokuvaan sovellettuna se tarkoittaa kaikkea, mitä lavalla tai kamerassa näkyy kuten lavastusta, valaistusta sekä näyttelijöitä ja heidän liikkeitään. Esimerkiksi Robert Wienen ekspressionistista tyylisuuntaa edustavassa elokuvassa "Tri Caligarin kabinetti" (1919) näyttämöllepanon luomalla vääristyneellä todellisuudella ilmennetään päähenkilön mielenmaisemaa.


title: Kukkonen (perinneruoka)

text: Kukkonen (tunnetaan myös nimellä kokkonen, avonainen uunipiirakka myös nimellä pyörö tai "pyörönen"; Laatokan luoteisosan rannikkopitäjissä nimenä "tapuntainen," ja paikoin näitä on kutsuttu myös valtruskoiksi) on Karjalassa pienehköstä, alkujaan ohra- tai talkkunapuurolla täytetystä uunipiirakasta käytetty nimitys. Pyöröjä ja kukkosia on valmistettu rieskapäivinä myös Savossa.


title: Kukkonen (perinneruoka)

text: Rakenteeltaan umpinainen kukkonen eli "umpikukkonen" tai "parsipiiras" tehdään perinteisesti hapan-, kauraleipä- tai vehnäleipätaikinasta ja taputellaan tai painellaan käsin pyöreäksi levyksi. Täyte levitetään taikinalevyn keskelle, reunat painellaan tiiviisti yhteen ja liitos käännetään alaspäin. Tuloksena on pieni, pitkänomainen ja melko paksu umpikukkonen. Leipätaikinaan tehty kukkonen voitiin täyttää myös porkkanasurvoksella. Vehnäskuorinen kukkonen sai ryynitäytteen rusinoilla ja munalla. Ennen paistamista kukkonen voideltiin munalla. Joissain ohjeissa maintaan voitelu myös uunista pois otettaessa. Leivonnainen syötiin jälkiruokakiisselin kera tai kahvileipänä.


title: Kukkonen (perinneruoka)

text: Avonaisia, paksupohjaisia pyöröjä tehtäessä täyte levitetään melkein reunoille asti eikä reunoja ei käännetä päälle. Täytteen tulee olla kiinteämpää, ettei se valuisi pois piirakalta. Pyöröjäkin tehtiin hapan- tai kauraleipätaikinasta, jolloin täytteenä oli talkkunaa, perunamuhennosta, ryynipuuroa tai herneitä. Joissain ohjeissa taikinasta pyöritellään pallo, jonka keskelle painellaan täytettä varten pieni syvennys, koppero. Historiallisesti vehnän yleistymisen myötä vehnäpyöröjä alettiin tehdä kahvileiväksi monenlaisin täyttein. Usein mannapuurolla täytetyt, halkaisijaltaan noin kymmensenttiset vehnäpyöröt olivat suosittuja kahvileivonnaisia esimerkiksi 1930-luvun Karjalassa.


title: SKP:n Uudenmaan piirijärjestö

text: SKP:n Uudenmaan piirijärjestö on Suomen Kommunistisen Puolueen toimintaa Uudenmaan vaalipiirissä ohjaava järjestö, jonka piiritoimisto sijaitsee Helsingissä. Piirin puheenjohtaja on Lena Huldén ja sihteeri Tiina Sandberg.


title: SKP:n Uudenmaan piirijärjestö

text: SKP:n listoilta valittiin kaupunginvaltuutetuksi vaaleissa 2004 Arto Viitaniemi Järvenpäässä ja Peter Björklöf ja Matti Rauäng Pohjan kunnassa. Kuntavaaleissa 2008 ja 2012 Björklöf pystyi uusimaan paikkansa kuntaliitosten myötä syntyneessä Raaseporissa.


title: SKP:n Uudenmaan piirijärjestö

text: Vanha Suomen Kommunistinen Puolue oli perustanut itselleen piirijärjestön Uudellemaalle aloittaessaan julkisen toimintansa jatkosodan jälkeen, mutta kannatuksen nostamisessa ilmenneiden ongelmien vuoksi se sulautettiin Helsingin piiriin maaliskuussa 1951.


title: SKP:n Uudenmaan piirijärjestö

text: SKP:n Uudenmaan piirijärjestö perustettiin uudelleen vuonna 1964, kun SKP päätti muodostaa Uudellemaalle itsenäisen piirijärjestön. Aiemmin alueen kunnat olivat n vastuulla. Uudenmaan piiriä johti sen perustamisesta vuoteen 1986 Markus Kainulainen, joka oli 1960-luvulta lähtien yksi SKP:n opposition johtomiehiä ja sen jyrkimmän linjan edustaja. Vuonna 1986 SKP erotti Uudenmaan piirinsä, joka oli tämän jälkeen muodostamassa Suomen Kommunistista Puoluetta (yhtenäisyys). SKP:n enemmistö muodosti tilalle n.


title: SKP:n Uudenmaan piirijärjestö

text: Vuosina 1975–1989 piirijärjestö julkaisi lehteä Uudenmaan Työkansa. SKP:n nykyinen pää-äänenkannattaja Tiedonantaja aloitti ilmestymisensä vuonna 1967 Uudenmaan piirijärjestön tiedotteena. Vuosikymmenen lopulla siitä muodostui SKP:n kaikkien oppositiopiirien yhteinen äänenkannattaja. Nykyisin piiri julkaisee Uudenmaan Näköala -lehteä kaksi kertaa vuodessa sekä ylläpitää Uudenmaan Kommunisti -verkkolehteä.


title: Henkka Hyppönen

text: Henri ”Henkka” Hyppönen (s. 24. kesäkuuta 1972 Kouvola) on suomalainen yrittäjä, puhuja ja tietokirjailija.


title: Henkka Hyppönen

text: Hän on tullut tunnetuksi kirjailijana, puhujana ja Nelosella esitetyistä Hyvät ja Huonot Uutiset-, Olipa Kerran Elämä- ja "Hyppönen-Enbuske Experience" -tv-ohjelmista. Vuosina 2012-2015 hän juonsi Nelosen viihdeohjelmaa "Hyvät ja huonot uutiset."


title: Henkka Hyppönen

text: Hyppösen tunnetuin kirja Pelon Hinta julkaistiin vuonna 2014.


title: Henkka Hyppönen

text: Henri Hyppönen aloitti Kouvolan paikallisradiossa (SBC-radio), josta hän siirtyi vuonna 1995 Helsingissä toimintansa aloittaneelle radiokanavalle Kiss FM:lle. Hyppösestä tuli nopeasti yksi maan tunnetuimmista radioäänistä, ja samalla hänen, Jenni Pääskysaaren ja Tuomas Enbusken juontama aamushow nousi suureen suosioon. Vuonna 2000 Hyppönen valittiin vuoden radioääneksi. Tuolloin hän aloitteli jo tv-töitä.


title: Henkka Hyppönen

text: Hyppönen on ollut muun muassa mukana ohjelmissa "Ensi-ilta", "Mahdoton tehtävä", "Saari", "Hyppönen-Enbuske Experience" ja "Hyvät ja huonot uutiset". Hyppönen on osakkaana tuotantoyhtiö Van Der Media Oy:ssä, joka on tuottanut Neloselle tunnettuja sarjoja "Krisse" sekä "Hyppönen-Enbuske Experience". Lisäksi hän on kirjoittanut kirjoja.


title: Henkka Hyppönen

text: Hyppönen on naimisissa juontaja Jenni Pääskysaaren kanssa. Heillä on kolme tytärtä.


title: Henkka Hyppönen

text: Hyppönen pelasi kaudella 1990-1991 kaksi ottelua jääkiekon I-divisioonassa kotikaupunkinsa seuran KooKoo:n paidassa. Hänen pelipaikkansa oli puolustaja.


title: Haka (rakennusliike)

text: Haka Oy (vuoteen 1975 Helsingin Asuntokeskuskunta Haka, 1975–1989 Rakennuskunta Haka) oli Osuuskunta Eka-yhtymään kuulunut valtakunnallinen rakennuttaja- ja rakennusyritys, joka toimi vuosina 1938–1994. Hakalla oli tärkeä rooli muun muassa pääkaupunkiseudun lähiörakentamisessa 1960- ja 1970-luvuilla, ja 1980-luvulla siitä kasvoi Suomen suurin rakennusliike. Haka oli suurimman osan historiastaan osuuskunta, jonka omistajina oli edistysmieliseen osuustoimintaliikkeeseen ja työväenliikkeeseen kytkeytyneitä järjestöjä. Viimeiset vuotensa se oli muodoltaan osakeyhtiö. Haka meni konkurssiin 1990-luvun laman seurauksena, mikä oli Suomen yrityshistorian suurimpia konkursseja.


title: Haka (rakennusliike)

text: Hakan perusta on vasemmistolaisessa osuustoimintaliikkeessä, jo vuonna 1923 heräsi Kulutusosuuskuntien Keskusliitossa (KK) ajatus sosiaalisen asuntotuotannon käynnistämiseksi. Rakennusyhtiö perustettiin kuitenkin vasta vuonna 1938 nimellä "Helsingin Asuntokeskuskunta Haka", seuraavana vuonna pohjoiseen perustettiin erillinen "Kemin Haka". Pyrkimys oli tuoda edistysmielisen osuustoiminnan periaatteiden mukaisesti luotettavuutta ja vakautta usein epävarmalla pohjalla toimineiden yrittäjien hallitsemille rakennusurakointimarkkinoille. Tavoitteena oli myös helpottaa Helsingin silloista asuntokurjuutta, mitä alleviivasi Asuntoreformiyhdistyksen symbolinen mukanaolo Hakan perustajaomistajien joukossa Elannon ja muiden Osuustukkukaupan omistaneiden osuusliikkeiden rinnalla.


title: Haka (rakennusliike)

text: Hakan ensimmäinen kohde ja läpimurtotyö oli Käpylän Olympiakylän rakentaminen Helsingille myönnettyjä vuoden 1940 olympiakisoja varten. Rakentaminen aloitettiin vuonna 1938. Koska vuoden 1940 olympialaiset peruttiin, Olympiakylä luovutettiin suoraan tavalliseen asumiskäyttöön.


title: Haka (rakennusliike)

text: Haka levisi nopeasti valtakunnalliseksi Haka-rakennuttajayhdistysten avulla; yhdistykset olivat hallinnollisesti erillisiä, talkoovoimin toimineita paikallisia organisaatioita. Useilla paikkakunnilla kunnat tulivat jo alkuvaiheessa toimintaan mukaan, usein esimerkiksi kunnanjohtaja tai paikallisen osuuspankin johtaja työskenteli oman toimensa ohessa yhdistyksen johdossa. Valtakunnallisesti toimintaa koordinoi Kulutusosuuskuntien keskusliiton Asunto-osasto.


title: Haka (rakennusliike)

text: Aravalain tultu voimaan 1949 Hakan asuntotuotanto kasvoi voimakkaasti. 1950-luvulla Haka sai rakennettavakseen 1 200 asuntoa Helsingin Roihuvuoreen. Puistomaista, maastoa mukailevaa toteutusta pidettiin onnistuneena. Hankkeessa Haka testasi myös määrätietoisesti kehittämäänsä uutta rakennustekniikkaa, puhdasbetonivalua kasettimuoteilla, jonka yhteydessä voitiin käyttää yksikerroksista sisärappausta. Vuosikymmenen lopussa Haka sai Helsingin kaupungilta rakennettavakseen Pihlajamäen yhteisesti Saton kanssa. Tonttien jakokuvio säilyi kymmeniä vuosia ja laajeni myös muihin kaupunkeihin; Haka ja Sato jakoivat kaupunkien asuntorakennusmaat, eikä muilla yhtiöillä ollut yhtä hyviä mahdollisuuksia päästä mukaan tuotantoon.


title: Haka (rakennusliike)

text: Vuonna 1959 suurimman paikallisorganisaation, Helsingin Asuntokeskuskunta Hakan toimitusjohtajaksi valittiin insinööri ja lakimies Antti Pelkola. Pelkola johti Hakaa seuraavat 23 vuotta, ja nousi 1960-luvulla yhdeksi rakennusalan keskeisistä vaikuttajista. Hänen vahva näkemyksensä tehokkaasta aluerakentamisesta ja suurista, tiheään rakennetuista lähiöistä olivat täysin vastakkaisia esimerkiksi Heikki von Hertzenin kannattamille puutarhakaupunkilähiöille. Hakasta muodostuikin rationaalista tehokkuutta ja rakennuttajan ohjausta korostava aatteellinen vastapooli puutarhakaupunki-ideologialle ja Asuntosäätiölle.


title: Haka (rakennusliike)

text: Pelkolan johdolla Haka ryhtyi maanhankintaan aluerakennushankkeita varten. Huomattavimmat hankkeet olivat Helsingin Pihlajamäki, Roihuvuori ja erityisesti Espoon Matinkylä Haka hankki omistukseensa Matinkylän maat 1965. Kunta oli tarjonnut aikaisemmin 100 000 m² suuruista kaavoitussopimusta eri urakoitsijoille, Hakan kanssa solmittu sopimus käsitti kerrosalaa 200 000 neliötä, ja myöhemmin sopimuksen kohteen asemakaava laajennettiin peräti 450 000 m²:iin. Matinkylä oli monella tapaa Hakalla käännekohta: siinä kehitettiin elementtitekniikkaa, tiukkaa suunnittelun ohjausta ja laajamittaista aluerakentamista. 1960-luvun alussa Haka kehittyi systemaattisen elementtituotannon myötä suurtuotantoa harjoittavaksi aluerakentajaksi.


title: Haka (rakennusliike)

text: 1960-luvulle tultaessa toiminnassa oli mukana lähes 50 erillistä paikallisjärjestöä, eikä laajentunutta toimintaa voitu enää hoitaa vapaaehtoisvoimin. Asunto-osasto otti hoitaakseen rahoitus- ja urakkakilpailujärjestelyt keskitetysti.


title: Haka (rakennusliike)

text: Suuren mittakaavan aluerakentaminen nosti Hakan 1960-luvulla Suomen suurimpien rakentajien joukkoon. Yksi merkittävistä kohteista oli Tamperen Näsinneula-näkötorni 1970–1971. Aluerakentaminen jatkui viennillä: Haka oli vuonna 1972 Neuvostoliiton markkinoita varten perustetun Finn-Stroi-yhtymän perustajajäsen. Finn-Stroin kautta Haka urakoi muun muassa Enson ja Kostamuksen työmaita vuosina 1972–1988. Vuosikymmenen lopulla viennin osuus oli jo neljännes liikevaihdosta. Kasvua haettiin myös yritysostoilla 1970-luvun loppupuolelta koko 1980-luvun ajan. Tällöin Hakan omistukseen siirtyivät mm. tamperelainen, Keskustapuolueeseen yhdistettyjen lahjusoikeudenkäyntien vuoksi kuuluisaksi tullut Rakennusliike Noppa vuonna 1984 ja yhdeksi Suomen suurimmista rakennusliikkeistä kasvanut lappeenrantalainen Mattinen & Niemelä vuonna 1985. Muita Hakan ostamia rakennusliikkeitä olivat oululainen Insinöörirakentajat Oy 1978, joensuulainen Rakennustoimisto Y. I. Immonen Oy 1979, vaasalainen Oy E. Ehrs Ab, pietarsaarelainen Oy Kaustinen & Kattil Ab 1980, vuorineuvos Aarne J. Aarnion Palkki Oy 1981 ja tamperelainen H. Böök 1982. Yrityskauppojen myötä Haka siirtyi myös urakoimaan maa-ja vesirakentamista, josta se kuitenkin kärsi suuria tappioita. Haka harjoitti myös kiinteistöliiketoimintaa.


title: Haka (rakennusliike)

text: 1970-luvulla Hakan jäseniksi tulivat myös SAK ja suurimmat ammattiliitot. Valtakunnallisuus noteerattiin vuonna 1975, kun nimeksi tuli "Rakennuskunta Haka". Vuonna 1989 hylättiin osuuskuntamuoto, ja yritys muutettiin osakeyhtiöksi nimeltään "Haka Oy". Omistajat olivat EKA (osuus 70 %), Elanto (20 %) ja Suomen työväen säästöpankki (10 %). Tuolloin Haka oli jo noussut maan suurimmaksi rakennusliikkeeksi.


title: Haka (rakennusliike)

text: 1980-luvun lopun huippusuhdanteen jälkeen Suomen 1990-luvun alun laman myötä Suomen rakennustuotanto romahti 1990-luvun alkuvuosina. Hakan johto tiesi jo vuonna 1991 yhtiön olevan sitoutunut tulevina vuosina niin raskaasti tappiollisiin urakoihin, että konkurssi oli mahdollinen 1994 ellei tilanne kääntyisi. EKAn huono taloudellinen tilanne vaikeutti Hakan asemaa entisestään. Vuoden 1991 tulos oli näennäisesti positiivinen, mutta yhtiöllä oli yli tuhat myymätöntä asuntoa. Yhtiön toimitusjohtaja Pertti Naulapää erotettiin maaliskuussa 1992, ja häntä seurannut Eero Rantala sai lähteä pian pestin aloittamisen jälkeen. Rantalan seuraaja oli Eero Makkonen. Vuosi 1992 oli 250 miljoonaa markkaa tappiollinen ja 1993 tappiota tuli lisää lähes miljardi markkaa. EKAn vaikeuksien myötä Hakan osakkeet olivat 1993 lähtien rahoittajapankkien hallussa. Rahoittajien lopetettua lainoituksen vuoden 1994 alussa Haka haki itsensä konkurssiin 15. maaliskuuta.


title: Haka (rakennusliike)

text: Hakan konkurssi vuonna 1994 oli Suomen yrityshistorian suurimpia. Valvottavien saatavien arvo nykyrahassa oli 6 miljardia euroa ja Hakassa sekä sen omistamissa yhtiöissä oli 3 200 työntekijää. Rahoittajista SYP kärsi 450 miljoonan, Postipankki 300 miljoonan, KOP 200 miljoonan ja Valtion vakuusrahasto STS:n kautta 400 miljoonan markan luottotappiot. Hakan rakennushankkeita ryhtyi jatkamaan ruotsalainen Skanska, joka palkkasi käytännössä yrityksen koko johdon perustamaansa tytäryhtiöön.


title: Haka (rakennusliike)

text: Konkurssipesän hoitajien väärinkäytöksistä tehtiin poliisille tutkintapyyntö jo vuonna 1998, mutta poliisi keskeytti tutkinnan. Toisen, vuonna 2002 tehdyn tutkintapyynnön selvittely johti syytteisiin.


title: Haka (rakennusliike)

text: Käräjäoikeus tuomitsi kaksi työntekijää konkurssipesän kiinteistöjen myynnistä alihintaan ja välistä itselle kerätyistä palkkioista vuosina 1996-1997. Päätekijät saivat rangaistukseksi kolme ja neljä vuotta vankeutta. Kaikkiaan tuomittuja oli 13. Kaikki valittivat hovioikeuteen.


title: Haka (rakennusliike)

text: Pesän myynnille ei ollut kiirettä, sillä kestoksi oli määritelty 10 vuotta. Paras omaisuus myytiin vuosina 1994–1995 ja osa huonohintaisemmista kiinteistöistä myytiin hinnalla millä hyvänsä. Myynnissä suosittiin kavereita ja lähipiiriä.


title: Haka (rakennusliike)

text: Hakan konkurssipesää käsiteltiin hovioikeudessa helmikuussa 2008. Konkurssi oli suurin rakennusalan konkurssi Suomessa. Oikeudessa käsiteltiin tapauksia, joissa myytiin tai vaihdettiin lähes sata kohdetta.


title: Haka (rakennusliike)

text: Hovioikeuden päätös asiassa saatiin heinäkuussa 2008. Oikeus totesi että omaisuutta myytiin selvästi käypää hintaa halvemmalla. Kiinteistöyksikön johtaja sai palkkioita alihinnoitelluista kaupoista. Pesänhoitajia erehdytettiin, jotta he hyväksyisivät kaupat.


title: Haka (rakennusliike)

text: Kiinteistöyksikön johtaja tuomittiin törkeistä petoksista ja törkeästä kavalluksesta ehdottomaan vankeuteen 3 vuodeksi 8 kuukaudeksi. Toinen pääsyytetty, hänen alaisensa, sai vuotta lyhyemmän rangaistuksen. Kolmas kiinteistöyksikössä työskennellyt syytetty tuomittiin puoleksi vuodeksi ehdolliseen vankeuteen. Vahingonkorvauksia kaksi pääsyytettyä tuomittiin maksamaan 1,3 ja 0,7 miljoonaa euroa. Neljä konkurssipesältä alihintaisia kiinteistöjä ostanutta henkilöä tuomittiin eripituisiin ehdollisiin vankeusrangaistuksiin. Kahden konkurssipesältä kiinteistöjä ostaneen syytetyn osalta syytteet hylättiin.


title: NCC

text: NCC (Nordic Construction Company) on pohjoismainen rakennus- ja kiinteistökehitysalan yritys. Se kehittää ja rakentaa asuntoja ja liikekiinteistöjä sekä rakentaa teollisuuslaitoksia, julkisia rakennuksia, maanteitä, maa- ja vesihuoltorakenteita muun tyyppisten infrastruktuurien lisäksi. NCC tarjoaa myös rakentamisessa käytettäviä materiaaleja ja vastaa päällystys- ja tiepalveluista.


title: NCC

text: Suunnittelutoimisto Optiplan on NCC Suomi Oy:n tytäryhtiö, jonka toimialat ovat asuminen, toimitilat ja korjausrakentamispalvelu.


title: NCC

text: Vuonna 1946 turkulainen Armas Puolimatka perusti Rakennusliike Puolimatkan, joka aloitti ensimmäisenä Suomessa vuonna 1963 elementtiteollisuuden Forssan tehtailla ja vuonna 1964 rakennussuunnittelun. Aluerakentaminen, töitten rationalisointi ja teollinen rakentaminen olivat uutta rakennustoiminnassa. Tärkeimpiä projekteja 1960-luvun alussa oli Tapiolan puutarhakaupunki sekä 1960-luvun lopussa ja 1970-luvun alussa yhtiön kotipaikan, Myyrmäen, rakentaminen. Ensimmäiset projektit Venäjällä eli silloisessa Neuvostoliitossa olivat vuonna 1972.


title: NCC

text: Vuonna 1985 Puolimatkan omistajaksi tuli Keskusosuusliike Hankkija, josta tuli vuonna 1990 Novera-Yhtymä. Novera meni konkurssiin vuonna 1992, ja sen omistajaksi tuli Kansallis-Osake-Pankki, joka fuusioi Puolimatkan ja Rakennus-Ruolan vuonna 1993. Vuonna 1996 Ruotsin toiseksi suurin rakennusyritys NCC osti Puolimatkan rakennustoiminnan ja rakennussuunnittelun.


title: NCC

text: NCC työllisti vuonna 2012 Suomessa 2 043 henkeä ja teki liikevaihtoa 801 miljoonaa euroa.


title: NCC

text: NCC osti Destian asfaltti- ja päälystystoiminnan 2011.


title: Espoon Suunta

text: Espoon Suunta (EsSu) on espoolainen suunnistusseura. Seurassa on juniori-, huippu- ja kuntosuunnistajia ja noin 500 suunnistajan jäsenistöllä se on Suomen suurimpia suunnistuksen erikoisseuroja. Espoon Suunta on Nuori Suomi -sinettiseura.


title: Nimbus

text: Nimbus oli salolainen yhtye, joka julkaisi yhden LP-levyn "Obus". Yhtye toimi aluksi nimellä Mafia, josta se siirtyi vuonna 1973 nimeen Nimbus. Yhtye hajosi verrattain pian levyn julkaisemisen jälkeen, mutta teki yhden paluukonsertin vuonna 2007, tosin ilman vuonna 1995 menehtynyttä Pekka Rautiota, jota paikkasi kitaristi Harri Suilamon tytär Sanni Suilamo.


title: Nimbus

text: Nimbus palkittiin Nuorison valtakunnallisessa taidetapahtumassa Kouvolassa vuonna 1974 solisti- ja yhtye-esityksenä rocknäytelmästä "Vapaan maailman laitamilla", jonka oli valmistanut Salon Nuorisoteatteri.


title: Kakha Kaladze

text: Kakhaber ”Kakha” Kaladze (s. 27. helmikuuta 1978 Samtredia, Georgian SNT, Neuvostoliitto) on georgialainen poliitikko ja entinen jalkapalloilija, vuodesta 2012 Kaladze on toiminut maansa varapääministerinä ja energiaministerinä.


title: Kakha Kaladze

text: Kaladze aloitti ammattilaisuransa vuonna 1993 kotimaansa pääsarjassa Tbilisin Dynamon joukkueessa, josta hän siirtyi ukrainalaiseen Kiovan Dynamoon vuonna 1998. Kolme vuotta myöhemmin Kaladzesta tuli kaikkien aikojen kallein georgialainen jalkapalloilija, kun AC Milan osti hänet 16 miljoonalla eurolla. Kaladze siirtyi Milanista saman sarjan Genoaan kesällä 2010 ja edusti seuraa kahden kauden ajan ennen uransa lopettamista.


title: Kakha Kaladze

text: Georgian jalkapallomaajoukkueessa Kaladze debytoi maaliskuussa 1996 Kyprosta vastaan. Hän edusti Georgiaa kaikkiaan 83 kertaa. Georgian vuoden jalkapalloilijaksi Kaladze valittiin vuosina 2001–2003, 2006 ja 2011.


title: Kakha Kaladze

text: Vuonna 2001 Kaladzen veli Levan siepattiin Georgiassa ja hänestä vaadittiin 600 000 dollarin lunnaita. Toukokuussa 2005 poliisi löysi Svanetian alueelta kahdeksan ihmisen ruumiit ja myöhemmin varmistui, että yksi vainajista oli Levan. AC Milanin hyökkääjä Andri Ševtšenko omisti Mestarien liigan ensimmäisellä pudotuspelikierroksella tekemänsä maalin Kaladzen perheelle. Kaladze nimesi vuonna 2009 syntyneen ensimmäisen poikansa veljensä mukaan.


title: Kakha Kaladze

text: Kaladze toimi liikemiehenä jo pelaajauranasa aikana, sijoittaen muun muassa Georgian energiasektoriin. Vuonna 2012 hänet valittiin parlamenttiin Georgialainen unelma -puolueen listalta ja nimitettiin varapääministeriksi sekä energiaministeriksi.


title: Marco Borriello

text: Marco Borriello (s. 18. kesäkuuta 1982 Napoli, Italia) on italialainen jalkapalloilija, joka edustaa Italian Serie A:ssa pelaavaa Juventusta. Hän on pelipaikaltaan hyökkääjä.


title: Marco Borriello

text: Kesästä 2007 lähtien Genoassa pelannut Borriello on urallaan pelannut myös Triestinassa, Trevisossa, AC Milanissa, Empolissa, Regginassa, Sampdoriassa ja Romassa.


title: Marco Borriello

text: Marraskuussa 2006 edustaessaan AC Milania Borriello antoi positiivisen dopingnäytteen AS Roma -ottelun jälkeen. Hänelle langetettiin kolmen kuukauden pelikielto, joka alkoi 21. joulukuuta 2006.


title: Marco Borriello

text: Tammikuussa 2012 Borriello siirtyi AS Romasta lainalle Juventukseen. Kauden jälkeen Juventuksella on mahdollisuus ostaa Borriello seuraan kahdeksalla miljoonalla eurolla.


title: Vaivero

text: Vaivero ("Chamaedaphne calyculata") on kanervakasvien heimoon kuuluva varpu. Se on sukunsa ainoa laji. Kasvi sisältää myrkyllistä andromedotoksiinia, kuten suokukkakin ("Andromeda polifolia").


title: Vaivero

text: Vaivero on matala varpu, jonka versot voivat kasvaa puolitoista metriä pitkiksi. Soikeat lehdet sijaitsevat vuorotellen varressa. Vaivero pitää lehtensä talvellakin, mutta saa punaruskean syysvärin. Kukat ovat valkeat, kellomaiset, halkaisijaltaan noin puoli senttimetriä.


title: Vaivero

text: Vaiveroa tavataan pohjoisen pallonpuoliskon havumetsävyöhykkeellä ja hieman siitä etelään. Sitä esiintyy Itä-Euroopasta läpi Siperian Tyynenmeren rannikolle ja Pohjois-Amerikassa Alaskasta pitkin Kanadan havumetsävyöhykettä Atlantin rannikolle. Suurten järvien ympäristössä ja Appalakeilla levinneisyysalue ulottuu tavallista etelämmäs. Euroopassa vaivero puuttuu lännestä. Lounaisimmat esiintymät ovat Itä-Puolassa ja Valko-Venäjällä. Pohjoismaista sitä tavataan vain Suomessa ja Ruotsin puolella Tornionjokilaaksossa. Niinpä sen nimi ruotsiksi on "finnmyrten", "suomenmyrtti".


title: Vaivero

text: Suomessa laji on yleinen maan itä- ja keskiosissa linjojen Vaasa–Virolahti ja Oulu–Kuusamo välissä. Tältä alueelta lounaaseen ja pohjoiseen laji esiintyy vain paikoitellen ja on melko harvinainen. Pohjois-Lapista se puuttuu kokonaan.


title: Vaivero

text: Vaivero kasvaa rämeillä ja nevoilla usein laajoina mattoina.


title: KVIrc

text: KVIrc on avoimen lähdekoodin IRC-keskusteluohjelma. Szymon Stefanek loi ohjelman alun perin KDE-työpöytäympäristöön GNU/Linuxille. Ohjelman lähdekoodi on läpikäynyt merkittäviä uudelleen korjauksia ja KVIrc on nykyään saatavilla myös Windowsille ja Mac OS X:lle. Ohjelma on GNU GPL -lisensoitu. Se tukee esimerkiksi yhteyksiä useille palvelimille, SSL-yhteyksiä, UTF-8-merkistöä, IPv6-protokollaa, SDCC-protokollaa ja skriptikielipohjaisia laajennuksia.


title: KVIrc

text: KVirc mahdollistaa keskustelujen salaamisen. Salausta voi käyttää kanavilla, yksityiskeskustelussa ja DCC-keskusteluissa. KVIrc tukee seuraavia salausalgoritmeja:


title: Deceuninck–Quick-Step

text: Deceuninck–Quick-Step (UCI-tallikoodi DQS) on belgialainen maantiepyöräilyn ammattilaistalli. Tallin johtajana toimii Patrick Lefévère ja urheilutoimemjohtajana Wilfried Peeters apulaisinaan Davide Bramati, Brian Holm, Geert Van Bondt ja Rik Van Slycke. Talli perustettiin vuonna 2003 nimellä "Quick Step-Davitamon", "Mapei"-tallin pohjalta. Joukkueen sponsori Quick Step on laminaattilattioita valmistava yritys. Kaudelle 2012 tallin toiseksi pääsponsoriksi tuli lääkealan yritys Omega Pharma, joka oli aiemmin tukenut toista belgialaista ammattilaisjoukkuetta. Kaudelle 2015 toiseksi nimisponsoriksi vaihtui Omega Pharman tytäryhtiö Etixx.. Kausilla 2017–2018 talli tunnettiin nimellä Quick-Step Floors. Vuodesta 2019 alkaen pääsponsorina on ollut ikkunoita valmistava Deceuninck ja tallin nimenä Deceuninck–Quick-Step.


title: Deceuninck–Quick-Step

text: Quick Step on menestynyt ennen kaikkea yhden päivän klassikkokilpailuissa. Paolo Bettini voitti maailmancupin vuosina 2003 ja 2004. Lisäksi hän voitti Milano–San Remon, Clásica de San Sebastiánin ja HEW Cyclassicsin 2003, Züri-Metzgeten 2005 sekä Lombardian ympäriajon 2005 ja 2006. Tom Boonen voitti Gent-Wevelgemin 2004 ja 2011, Flanderin ympäriajon 2005, 2006 ja 2012 sekä Pariisi–Roubaix-kilpailun 2005, 2008, 2009 ja 2012. Filippo Pozzato voitti HEW Cyclassicsin 2005 ja Milano–San Remon 2006. Stijn Devolder on voittanut Flanderin ympäriajon 2008 ja 2009. Niki Terpstra voitti Pariisi–Roubaix'n 2014 ja Flanderin ympäriajon 2018, Michał Kwiatkowski Amstel Gold Racen 2015. Philippe Gilbert voitti Flanderin ympäriajon ja Amstel Gold Racen 2017. Julian Alaphilippe voitti La Flèche Wallonnen ja Clásica de San Sebastiánin 2018, Bob Jungels Liège–Bastogne–Liègen 2018 ja Elia Viviani EuroEyes Cyclassicsin 2018.


title: Deceuninck–Quick-Step

text: Etappikilpailuista Bettini voitti Tirreno–Adriaticon 2004, Allan Davis Tour Down Underin 2009, Zdeněk Štybar Eneco Tourin 2013 ja Niki Terpstra saman kilpailun 2016. Italian ympäriajon pistekilpailun ovat voittaneet Mark Cavendish 2013, Fernando Gaviria 2017 ja Elia Viviani 2018, Ranskan ympäriajon mäkikirikilpailun Julian Alaphilippe 2018.


title: Alex Guerci

text: Alex Guerci (s. 31. heinäkuuta 1989 Soresina, Cremonan maakunta, Italia) on italialainen jalkapalloilija, joka edustaa Italian Serie A'ssa pelaavaa AC Milania. Hän on pelipaikaltaan keskikenttäpelaaja.


title: Alex Guerci

text: AC Milanin oma kasvatti Guerci valittiin ensimmäistä kertaa Milanin ykkösjoukkueeseen 17. lokakuuta 2006 mestarien liiga -ottelussa Anderlechtia vastaan. Hän on istunut penkillä myös Italian Cupin ottelussa Bresciaa ja mestarien liigassa kreikkalaista AEK Ateenaa vastaan.


title: Hiirenportaat

text: Hiirenportaat ("Athyrium") on saniaisten suku, johon kuuluu noin 180 kuivalla maalla elävää lajia. Hiirenportaita tavataan maapallon kaikilla puolilla.


title: Hiirenportaat

text: Suomessa kasvaa kaksi lajia:


title: Hiirenportaat

text: Monivuotisina koristekasveina käytetään lajeja:


title: Team Jumbo-Visma

text: Team Jumbo-Visma (UCI-tunnus TJV) on hollantilainen maantiepyöräilyn ammattilaistalli. Talli jakaantuu kolmeen osaan: "ProTeamiin", joka osallistuu UCI ProTourille, "Continental", joka kilpailee UCI:n Eurooppa Tourissa sekä cyclocross-talliin. Joukkue aloitti toimintansa vuonna 1984 nimellä Kwantum. Talli käytti pitkään Colnagon valmistamia pyöriä, mutta alkoi 2009 ajaa Giantilla, jossa on Shimanon osasarja.


title: Team Jumbo-Visma

text: Alankomaalaisen sanomalehden de Volskrantin tekemän tutkimuksen mukaan talli vähintään hyväksyi dopingin käytön vuosina 1999–2007. Lokakuussa 2012 tallin pääsponsorina toiminut alankomaalainen pankki Rabobank päätti lopettaa sponsoroinnin vuoden 2012 lopussa. 13. joulukuuta 2012 talli ilmoitti, että se toimii kaudella 2013 nimellä Blanco Pro Cycling Team tavoitteenaan löytää sponsori kaudelle 2014 tai lakkauttaa toiminta. Kuluttajaelektroniikkaa valmistava Belkin aloitti joukkueen uutena pääsponsorina kesällä 2013. Vuosina 2015−2018 tallin sponsoreina toimivat Alankomaiden lotto sekä kauppaketju Jumbo. Vuodesta 2019 alkaen pääsponsorina on norjalainen ohjelmistoyritys Visma


title: Team Jumbo-Visma

text: Tallin huippupyöräilijöitä ovat olleet muun muassa Italian ja Espanjan ympäriajon voittaja Denis Menšov sekä kolminkertainen maailmanmestari, kirimies Oscar Freire. Rabobank hyllytti tallia edustaneen Michael Rasmussenin vuoden 2007 Ranskan ympäriajossa johtoasemassa neljä etappia ennen kilpailun loppua häneen kohdistuneiden doping-epäilysten vuoksi.


title: Team Jumbo-Visma

text: Suomalainen Jukka Vastaranta kilpaili aiemmin Rabobank-tallissa.


title: Sepp Herberger

text: Josef ”Sepp” Herberger (28. maaliskuuta 1897 Mannheim, Württemberg, Saksa – 20. huhtikuuta 1977 Weinheim, Baden-Württemberg, Saksa) oli saksalainen jalkapalloilija ja jalkapallovalmentaja.


title: Sepp Herberger

text: Herberger toimi Saksan maajoukkueen päävalmentajana vuodesta 1936 vuoteen 1964 sekä johti joukkuetta MM-kisoissa vuosina 1938, 1954, 1958 ja 1962. Hän johdatti Saksan sen ensimmäiseen maailmanmestaruuteen vuonna 1954.


title: Sepp Herberger

text: Sepp Herberger nimettiin Saksan urheilun Hall of Fameen sen perustamisen yhteydessä vuonna 2008. Nimitys aiheutti paljon kritiikkiä hänen natsimenneisyytensä vuoksi. Herberger oli liittynyt natsipuolueeseen vuonna 1933.


title: Geox-TMC

text: Geox-TMC (UCI-tallikoodi GEO) oli espanjalainen maantiepyöräilyn ammattilaistalli. Talli oli toiminnassa 2004–2011 ja se saavutti menestystä sekä yhden päivän mittaisissa kilpailuissa, kuten Clásica de San Sebastián, että etappikilpailuissa, joista Juan José Cobo voitti Espanjan ympäriajon 2011.


title: Geox-TMC

text: Tallin nimi oli kauden 2007 loppuun asti "Saunier Duval - Prodir". Prodirin lopetettua tallin sponsoroinnin ja pyörävalmistaja Scottin tulleessa tallin toiseksi pääsponsoriksi kaudelle 2008 talli vaihtoi nimekseen Saunier Duval - Scott. Saunier Duvalin irtisanottua sponsorisopimuksensa Riccardo Riccòn vuoden 2008 Ranskan ympäriajossa antaman positiivisen doping-näytteen jälkeen talli vaihtoi nimekseen Scott - American Beef. Kaudeksi 2009 joukkue löysi uudet sponsorit lähteneiden Scottin ja American Beefin tilalle ja joukkueen nimi muuttui muotoon Fuji-Servetto. Kaudeksi 2010 pääsponsoriksi tuli terveydenhuoltotuotteita valmistava Footon. Kaudelle 2011 uusiksi sponsoreiksi tulivat italialainen kengänvalmistaja Geox sekä sähkömuuntajia kehittävä monikansallinen TMC. Geox lopetti sponsoroinnin yhden kauden jälkeen, ja talli lopetti toimintansa, koska uutta sponsoria ei löytynyt.


title: Geox-TMC

text: Talli käytti Fujin valmistamia pyöriä sekä SRAM-osasarjaa.


title: Geox-TMC

text: Managerina toimi 2011 Mauro Gianetti, urheilupäällikkönä Joxean "Matxin" Fernández ja apulaisurheilupäällikköinä Daniele Nardello, Stefano Zanini ja Sabino Angoita.


title: Geox-TMC

text: Ranskan poliisi pidätti tallin ajajan Riccardo Riccòn 17. heinäkuuta 2008 hänen Ranskan ympäriajon 4. etapilla antamansa positiivisen doping-näytteen jälkeen. Riccòa vastaan nostettiin syyte 18. heinäkuuta 2008, ja talli vetäytyi Ranskan ympäriajosta ennen 12. etapin alkua. 18. heinäkuuta Riccò ja Leonardo Piepoli erotettiin tallista. 23. heinäkuuta 2008 Saunier Duval ilmoitti lopettavansa tallin sponsoroimisen. Ilmoitus annettiin neljä päivää sen jälkeen, kun Barloworld oli antanut vastaavan ilmoituksen.


title: Battle Creek (Michigan)

text: Battle Creek on kaupunki Yhdysvaltain Michiganin osavaltiossa. Battle Creek on koko Calhounin piirikunnan käsittävän 137 985 asukkaan Battle Creekin metropolialueen keskus. Kaupungin väkiluku on 53 364 (2000).


title: Battle Creek (Michigan)

text: Muroyhtiöiden Kellogg Company ja Post pääkonttorit ovat kummatkin Battle Creekissä, ja kaupungin lempinimi onkin ”murokaupunki” (). ”Murokaupunkijuhlat” (), joissa sanotaan olevan maailman pisin aamiaispöytä, järjestetään kaupungissa joka kesäkuussa. Adventtikirkko perustettiin Battle Creekissä vuonna 1863. Tummaihoisten oikeuksien ajajien pioneeri Sojourner Truth asui ja on haudattu kaupunkiin.


title: Battle Creek (Michigan)

text: Battle Creek asutettiin vuonna 1831 ja nimettiin vuonna 1833 kahden intiaanin ja kahden tutkimusryhmän jäsenen välillä jokirannalla käydyn taistelun mukaan. Vapaasti suomentaen Battle Creekin nimi tarkoittaa ”taistelupuroa”.


title: Battle Creek (Michigan)

text: Battle Creek sijaitsee Michiganin eteläisen puolen keskiosassa sijaitsevassa Calhounin piirikunnan luoteisosassa. Kaupunki on Battle Creek -joen ja Kalamazoojoen liitoskohdassa. Kaupunki sijaitsee on 37 kilometriä itään Kalamazoon kaupungista ja 79 kilometriä lounaaseen Lansingistä, Michiganin pääkaupungista.


title: Battle Creek (Michigan)

text: Kaupunkilaisten ikien mediaani on 34,7 vuotta. Asukkaista 74,7 prosenttia on valkoihoisia, 17,8 prosenttia tummaihoisia ja 1,9 prosenttia aasialaisia. Yhdessä kotitaloudessa asuu keskimäärin 2,43 ihmistä ja perheen keskimääräinen koko on 3,04 henkilöä. Kaupungin kotitalouksista 34,2 prosenttia asuu vuokralla ja 65,8 prosenttia asuu omistusasunnossa. Asukkaista 6,3 prosenttia puhuu äidinkielenään jotakin muuta kieltä kuin englantia ja 14,4 prosenttia elää köyhyysrajan alapuolella.


title: Battle Creek (Michigan)

text: Kaupunki on muun Michiganin osavaltion tavoin Yhdysvaltojen itäisellä aikavyöhykkeellä eli kello on Battle Creekissä viisi tuntia vähemmän kuin Greenwichissä. Kaupunki on −5 tuntia UTC-aikaan verrattuna ja kesäaikana −4 tuntia.


title: Arvoketju

text: Arvoketju () on Harvardin yliopiston tutkijan Michael Porterin kehittämä malli yrityksen arvonmuodostusprosessista. Porter esitteli arvoketjun ensimmäisen kerran vuonna 1985 kirjassaan Competitive Advantage: Creating and Sustaining Superior Performance, New York, NY The Free Press.


title: Arvoketju

text: Arvoketju on käsite, joka kuvaa jonkin hyödykkeen vaiheittaista jalostumista raaka-aineesta valmiiksi tuotteeksi. Jokainen arvoketjun vaihe, yksittäinen prosessi, nostaa tuotteen arvoa. Näitä vaiheita voivat olla esimerkiksi puuvillan kutominen langasta kankaaksi tai vaikkapa tietyn brändin liittäminen tuotteeseen. Arvoketjun viimeinen lenkki on jakelu, esimerkiksi kaupan vähittäismyynti.


title: Arvoketju

text: Porterin arvoketjussa perustoiminnoista tulologistiikka, operaatiot ja lähtölogistiikka muodostavat varsinaisen materiaalivirran. Tämän lisäksi perustoimintoihin kuuluvat myynti, markkinointi ja huolto. Vaikka Porter korostaakin integraation merkitystä, malliin sisältyy funktionaalisia rajaviivoja.


title: Arvoketju

text: Koko arvoketjussa sen yksittäiset vaiheet toistuvat usein, esimerkiksi tulo ja lähtölogistiikka. Arvoketjusta olisi pyrittävä tekemään mahdollisimman yksinkertainen ja siitä olisi poistettava kaikki asiakkaalle arvoa tuottamattomat vaiheet.


title: Arvoketju

text: Arvoketjumallin tarkoitus oli maksimoida ketjun tehokkuutta kustannuksia pienentämällä. Porterin malli perustui siis tutkimuksiin, joissa organisaatioita tutkitaan toimintojen sarjana, ja näiden koordinoinnista aiheutuvina kustannuksina. Näiden tutkimusten jälkeen on informaatioteknologia kuitenkin tehostanut merkittävästi tätä koordinointia.


title: Arvoketju

text: Tuotetta valmistava yritys voi yritysstrategiansa mukaan toimia joko yhdessä tai useammassa arvoketjun vaiheessa. Tällöin puhutaan supistetusta ja laajennetusta arvoketjusta. Ydinosaamiseensa keskittyvä yritys toimii yleensä vain supistetussa arvoketjussa; muut jalostusprosessin vaiheet hoidetaan alihankintana muilta yrityksiltä. On kuitenkin huomattava, että tuotteen kilpailukyvyn markkinoilla määrää lopulta se, kuinka tehokas arvoketju kokonaisuudessaan on.


title: Arvoketju

text: Yrityksen oma arvoketju on siis osa laajempaa arvoketjua, verkostoa, joka alkaa raaka-aineista ja päätyy asiakkaalle. Arvoa tuotetaan asiakkaalle siis suurelta osin koko verkostossa, ennen tai jälkeen omassa yrityksessä tapahtuvia toimintoja. Esimerkiksi autoteollisuudessa lähes 75 prosenttia auton kustannuksista aiheutuu ketjun muissa vaiheissa (alihankkijat ja jakelu) kuin oman yrityksen tuotannossa, ja tulo- ja lähtölogistiikassa. Samansuuntaisia lukuja on saatu IBMltä ja myös teollisuuden ulkopuolelta. Esimerkiksi sairaaloissa 15 prosenttia kustannuksista kohdistuu potilaan hoitoon, ja loput erilaisiin palveluihin kuten rahoitukseen, hallintoon, laitteisiin, rakennuksiin jne. (Koulopoulos, Thomas M., Roloff, Tom, 2006, Smartsourcing Drinving Innovation and Growth Through Outsourcing, Platinium Press)


title: Arvoketju

text: Porter kuvasi kuitenkin yhden yrityksen arvoketjua. Useamman yrityksen yhteistyön aina raaka-ainelähteiltä käyttöön ja jopa kierrätykseen asti Porter nimeää arvojen järjestelmäksi (). Myös tämä näkökulma on sittemmin arkikäytössä saanut nimen arvoketju.


title: Arvoketju

text: Arvoketjua voidaan kuvata myös neljällä eri tasolla:


title: Kivettynyt puu

text: Kivettynyt puu on kvartsiryhmään kuuluva kivilaji. Kivettynyt puu voi olla jaspista, kalsedonia tai opaalia. Väriltään kivettynyt puu on ruskeata, keltaista, sinistä, punertavaa tai harmaata. Mohsin kovuudeltaan kivettynyt puu on 7–8. Kivettynyt metsä on entinen metsäalue, jonka puut ovat kivettyneet.


title: Kivettynyt puu

text: Kivettynyt puu ei ole sananmukaisesti puuta, joka olisi kivettynyt. Mikään orgaaninen aine ei voi muuttua kiveksi. Sen sijaan kivettynyt puu on muodostunut siten, että puu peittyy kuoltuaan nopeasti hienorakeisiin sedimentteihin. Hienoisia aineita sisältävä vesi kuljettaa puun orgaanisen aineksen pois, ja puu korvautuu mineraaliaineksella. Tätä ilmiötä kutsutaan puun kvartsiseksi pseudomorfoosiksi. Ainoastaan puun ulkoinen rakenne ja muoto säilyvät. Koska ilmiö on erittäin hidas, puun vuosirenkaat ja joskus jopa madonreiät säilyvät alkuperäisen kaltaisina.


title: Kivettynyt puu

text: Suurin tunnettu kivettyneen metsän alue on Lesboksen kivettynyt metsä, joka sijaitsee Lesboksen saaren länsiosassa Kreikassa. Se on syntynyt tulivuorenpurkauksen seurauksena noin 20 miljoonaa vuotta sitten. Sen pinta-ala on noin 150 neliökilometriä. Alueella on muun muassa korkein pystyssä seisova kivettyneen puun runko-osa, jonka korkeus on 7,2 metriä ja ympärysmitta 8,58 metriä. Alueen luonnonhistoriaa esittelee Lesboksen kivettyneen metsän luonnonhistoriallinen museo.


title: Kivettynyt puu

text: Kivettynyttä puuta esiintyy myös muun muassa Yhdysvaltain Arizonassa, Holbrookin kivettyneessä metsässä Petrified Forestin kansallispuistossa. Siellä jotkin puut ovat jopa 65 metriä pitkiä ja 3 metrin paksuisia. Holbrookin kivettynyt metsä julistettiin vuonna 1962 kansallispuistoksi. Kivettynyttä puuta esiintyy myös Egyptissä, Namibiassa, Nevadassa ja Argentiinassa. Kivettynyttä puuta käytetään taide-esineisiin, koristeiksi ja koruiksi.


title: Jura (kantoni)

text: Jura, virallisesti , (, , ) on yksi Sveitsin 26 kantonista. Juran pääkaupunki on Delémont. Kantonissa on runsaat 70 000 asukasta.


title: Jura (kantoni)

text: Jura sijaitsee Luoteis-Sveitsissä Juravuoristossa, josta se on saanut nimensäkin.


title: Jura (kantoni)

text: Kantoni rajoittuu luoteessa Ranskaan, ja rajajokena on jonkin matkaa Doubsjoki. Idässä rajanaapureina ovat Solothurnin ja Basel-Landschaftin kantonit, etelässä Bernin ja Neuchâtelin kantonit.


title: Jura (kantoni)

text: Juran alue on ollut osa Sveitsin valaliittoa vuodesta 1815. Alue kuului Bernin kantoniin vuoteen 1979, jolloin ranskankielinen Jura erkaantui kansanäänestyksen jälkeen pääosin saksankielisestä Bernin kantonista.


title: Jura (kantoni)

text:
Kantoni koostuu 53 kunnasta (1.1.2019). Kunnat muodostavat kolme hallintoaluetta (): Delémont, Porrentruy ja Franches-Montagnes. Kantonin ainoa kaupunki eli yli 10 000 asukkaan kunta on Delémont, jossa oli vuoden 2016 lopulla 12 562 asukasta.
Kantonin asukkaat ovat enimmäkseen ranskankielisiä, joita oli vuonna 2014 91 prosenttia asukkaista. Kantonin suurin uskontokunta on katoliset, joita oli 69 prosenttia asukkaista vuonna 2014.


title: Jura (kantoni)

text: Kantonin työpaikoista 55 prosenttia oli vuonna 2014 palvelusektorilla. Teollisuudessa oli 38 prosenttia ja alkutuotannossa seitsemän prosenttia työpaikoista.


title: Team HTC-Highroad

text: Team HTC-Highroad (UCI-tunnus THR) oli saksalaistaustainen, sittemmin Yhdysvaltoihin rekisteröity maantiepyöräilyn ammattilaistalli. Se perustettiin vuonna 1991 nimellä "Team Telekom", jonka pääsponsorina oli T-Mobilen emoyhtiö Deutsche Telekom. Vuonna 2004 nimi muutettiin T-Mobileksi. Yhtiö lopetti joukkueen sponsoroinnin 2007.


title: Team HTC-Highroad

text: Talli oli vuoden 2008 ensimmäiset kuusi kuukautta ilman nimisponsoria käyttäen tallin omistavan yhtiön nimeä "Team High Road". Vuoden 2008 Ranskan ympäriajosta alkaen tallin pääsponsorina oli urheiluvaatteita valmistava "Columbia". Vuoden 2009 Ranskan ympäriajosta lähtien toiseksi sponsoriksi tuli matkapuhelimia valmistava HTC, josta tuli joukkueen pääsponsori kaudesta 2011 alkaen. Yritys lopetti tallin sponsoroinnin kauden 2011 jälkeen, ja joukkue lopetti toimintansa. Talli osallistui pyöräilyn suuriin ympäriajoihin, Ranskan, Espanjan ja Italian ympäriajoon, yhden päivän klassikoihin ja muihin merkittäviin kilpailuihin. Talli kuului UCI ProTour- tasolle 2005–2011.


title: Team HTC-Highroad

text: Tallin johtajina toimivat muun muassa Olaf Ludwig, Walter Godefroot, Eddy Vandenhecke, Bob Stapleton ja Rolf Aldag.


title: Team HTC-Highroad

text: Tallin perusti Walter Godefroot vuonna 1991 ja siitä tuli välittömästi yksi ammattilaispyöräilyn merkittävistä talleista. Vuonna 1994 saksalainen sprintteri Erik Zabel toi tallille ensimmäisen maailmancup-osakilpailun voiton Pariisi–Tours-kilpailusta. Vuotta myöhemmin Zabel voitti kaksi etappia vuoden 1995 Ranskan ympäriajossa.


title: Team HTC-Highroad

text:
Tallin kansainvälinen läpimurto tapahtui vuosina 1996 ja 1997. Godefroot hankki talliin tanskalaisen Bjarne Riisin, joka oli sijoittunut kolmanneksi vuoden 1995 Ranskan ympäriajossa. Riis voitti kilpailun vuonna 1996 ja hänen saksalainen apuajajansa Jan Ullrich sijoittui toiseksi. Vuoden 1997 Ranskan ympäriajossa Ullrich nousi kokonaiskilpailun voittajaksi Riisin avustamana. Talli voitti samana vuonna myös Ranskan ympäriajon joukkuekilpailun.
Vuosina 1997 ja 1998 Zabel voitti Milano–San Remo -ajon ja Ullrich sijoittui toiseksi vuoden 1998 Ranskan ympäriajossa. Ullrich voitti vuoden 1999 Espanjan ympäriajon, jouduttuaan jättämään Ranskan ympäriajon väliin polvileikkauksen takia. Vuonna 2000 Zabel voitti maailmancupin kokonaiskilpailun ja Ullrich sijoittui jälleen toiseksi Ranskan ympäriajossa. Vuonna 2001 Zabel voitti Milano–San Remo -kilpailun neljännen kerran peräkkäin ja Ullrich sijoittui toiseksi Ranskan ympäriajossa. Vuonna 2002 kazakstanilainen Aleksandr Vinokurov voitti Pariisi–Nizza-ajon, Amstel Gold Racen sekä Sveitsin ympäriajon. Ullrich siirtyi Team Bianchi-talliin kaudeksi 2003 ja Vinokurovista tuli tallin kapteeni Ranskan ympäriajoon, jossa hän sijoittui kolmanneksi. Zabel voitti Pariisi–Tours-kilpailun ja italialainen Daniele Nardello voitti Züri-Metzgete-kilpailun.


title: Team HTC-Highroad

text: Vuonna 2004 talli vaihtoi nimekseen T-Mobile ja Jan Ullrich palasi talliin. Ullrich sijoittui Ranskan ympäriajossa neljänneksi, mutta tallin paras ajaja oli toiseksi sijoittunut Andreas Klöden. T-Mobile voitti joukkuekilpailun. Kevätkaudella 2005 Vinokurov voitti Liège–Bastogne–Liège -kilpailun ja Ullrich sijoittui kolmanneksi Ranskan ympäriajossa. Vinokurov ajoi apuajajana ja sijoittui viidenneksi voittaen samalla kaksi etappia. Talli oli jälleen Ranskan ympäriajon joukkuekilpailun paras.


title: Team HTC-Highroad

text: Heinäkuussa 2005 Ranskan ympäriajon aikana Vinokurovin sopimus päättyi ja hänen jatkamisestaan tallissa liikkui runsaasti huhuja. Neljä päivää ennen kilpailun päättymistä, Vinokurov ilmoitti jättävänsä tallin ja haluavansa taistella Ranskan ympäriajon voitosta kapteenin roolissa. Vinokurov siirtyi Liberty Seguros-talliin. Myös Erik Zabel vaihtoi tallia 13 T-Mobilessa vietetyn vuoden jälkeen. Zabel siirtyi vasta perustettuun Team Milram-talliin. Ennen kauden 2006 alkua Walter Godefroot luopui johtajan paikastaan ja hänen tilalle nousi Olaf Ludwig.


title: Team HTC-Highroad

text: Vuoden 2006 Ranskan ympäriajoon liittyneen dopingskandaalin seurauksena 13 ajajalta kiellettiin osallistuminen kilpailuun. Yksi kilpailun ennakkosuosikeista, Jan Ullrich, oli näiden kolmentoista ajajan joukossa. Myös tallissa ajaneelta Oscar Sevillalta kiellettiin osallistuminen. 9. heinäkuuta talli ilmoitti erottavansa urheilupäällikkönsä Rudy Pevenagen. 21. heinäkuuta talli irtisanoi myös Jan Ullrichin sopimuksen.


title: Team HTC-Highroad

text: Vuoden 2006 Ranskan ympäriajossa T-Mobile voitti joukkuekilpailun kolmannen kerran peräkkäin. Andreas Klöden sijoittui kolmanneksi. Matthias Kessler voitti 3. etapin ja Serhi Hontšar voitti kilpailun kaksi henkilökohtaista aika-ajoa ja piti yllään johtajan keltaista paitaa kolmen päivän ajan. Kilpailun jälkeen tallin johtoportaassa tapahtui lukuisia henkilövaihdoksia. Olaf Ludwigin tilalle uudeksi tallipäälliköksi valittiin Bob Stapleton.


title: Team HTC-Highroad

text: Huhtikuussa 2007 Marcus Burghardt voitti Gent–Wevelgem-klassikon. Toukokuussa useat entiset T-Mobilen ajajat myönsivät käyttäneensä EPOa ajaessaan tallissa 1990-luvulla. Heihin kuuluivat Erik Zabel, Rolf Aldag, Brian Holm, Bjarne Riis, Bert Dietz, Udo Bölts ja Christian Henn. Riis myönsi käyttäneensä dopingia myös vuonna 1996, jolloin hän voitti Ranskan ympäriajon. Tämän seuraksena Riis menetti kilpailun voiton. T-Mobile lähti vuoden 2007 Ranskan ympäriajoon nuorella tulevaisuuden joukkueella ja korostetusti dopingin vastaisella imagolla. Kilpailun aikana kävi kuitenkin ilmi, että tallin ajaja Patrik Sinkewitz oli jäänyt kiinni testosteronin käytöstä harjoutusleirin aikana ennen kilpailua.


title: Team HTC-Highroad

text: Sinkewitzin dopingtapauksen jälkeen marraskuussa 2007 Deutsche Telekom ilmoitti lopettavansa välittömästi ammattipyöräilyn sponsoroinnin. Talli jatkoi toimintaansa nimellä Team High Road kesäkuuhun 2008 saakka. Helmikuussa 2008 talli vaihtoi kotimaansa Saksasta Yhdysvaltoihin.


title: Team HTC-Highroad

text: 15. kesäkuuta 2008 urheiluvaatevalmistaja Columbia Sportswear julkisti kolmivuotisen sopimuksen, joka tuli voimaan vuoden 2008 Ranskan ympäriajon alkaessa 5. heinäkuuta.


title: Team HTC-Highroad

text:
Team Columbian joukkueeseen kuului useita nuoria ajajia, kuten Marcus Burghardt, Mark Cavendish, Edvald Boasson Hagen ja André Greipel. Kokemusta edustivat puolestaan George Hincapie, Kim Kirchen, Marco Pinotti ja Michael Rogers. Kirchen voitti La Flèche Wallonne -klassikon vuonna 2008. Kausi 2008 oli muutenkin Team Columbialle erittäin menestyksekäs. Joukkue otti kauden aikana yhteensä 85 voittoa, enemmän kuin yksikään toinen ammattilaistalli. Myös seuraavalla kaudella Columbia saavutti eniten voittoja, kaikkiaan 86. Näihin kuuluivat muun muassa Milano – San Remo (Mark Cavendish) ja yhteensä 17 etappivoittoa kolmessa suuressa ympäriajossa. Vuonna 2010 talli saavutti kaikkiaan 64 voittoa 16 kuljettajalla. Lisäksi Peter Velits sijoittui kolmanneksi Espanjan ympäriajossa. Velonews Magazine valitsi joukkueen toisena vuonna peräkkäin vuoden talliksi. Myös viimeiseksi jääneellä kaudellaan 2011 HTC menestyi hyvin. Tony Martin voitti Pariisi–Nizza-ajon ja Matthew Goss Milano – San Remon.
Mark Cavendish voitti viisi etappia ja pistekilpailun Ranskan ympäriajossa.


title: Team HTC-Highroad

text: Vuonna 2005 julkaistiin Ranskan ympäriajon 100. vuosipäivän (mutta maailmansotien seurauksena 90. kilpailukerran) kunniaksi elokuva 'Hell on Wheels'. Elokuva kuvaa silloisen Team Telekom -tallin osallistumista vuoden 2003 Ranskan ympäriajoon.


title: Cycle Collstrop

text: Cycle Collstrop (UCI-tunnus COS) oli ruotsalais-belgialainen maantiepyöräilyn ammattilaistalli, joka kilpaili UCI Europe Tour -sarjassa. Talli perustettiin 2001 nimellä MrBookmaker.com. Vuosina 2005–2007 se tunnettiin vedonlyöntialalla toimivan sponsorinsa mukaan nimellä Unibet.com. Vuonna 2007 nimenä oli myös Canyon.com. Viimeisenä toimintavuonna 2008 tallin pääsponsori oli puualan yritys Collstrop.


title: Cycle Collstrop

text: Tallin johtajana toimivat Hilaire van der Schueren, Lucien Van Impe, Mathieu Hermans ja Michel Lafis. Tallin tunnetuimpia ajajia olivat muun muassa Flanderin ympäriajon voittaja Steffen Wesemann, alle 23-vuotiaiden maailmanmestari Sergei Lagutin, Ranskan ympäriajon vihreän paidan voittaja Baden Cooke sekä Borut Božič, David Kopp, Mario Zanotti, Juan Carlos Dominguez, Luis Pasamontes ja Carlos Garcia Quesada.


title: Cycle Collstrop

text: Unibet.com on yksi espanjalaisen Operación Puerto -doping-skandaalin osapuolista ja tallin tuolloinen ajaja Carlos Queasada yksi Espanjan viranomaisten epäilemän lääkärin Eufemiano Fuentesin potilaista.


title: Disneyn propagandaelokuvat

text: Disneyn propagandaelokuvat ovat propagandaelokuvia, joita The Walt Disney Company tuotti toisen maailmansodan aikaan. Elokuvien tarkoitus oli tukea Yhdysvaltain sotimista, ja ne kannustivat amerikkalaisia maksamaan veroja sekä pyrkivät kohottamaan taistelumielialaa sekä kodeissa että rintamalla.


title: Disneyn propagandaelokuvat

text: Elokuvat pilkkasivat esimerkiksi kansallissosialistista Saksaa, kuten esimerkiksi elokuvat "Der Fuehrer's Face" ja "".


title: Disneyn propagandaelokuvat

text: "Der Fuehrer's Facessa" (1943) Aku Ankka joutui painajaisissaan Natsi-Saksaan. Elokuva on myös ainoa Aku-filmi, joka on palkittu Oscarilla. Joissakin propagandafilmeissä Aku Ankka on toiminut jopa kommandona (Commando Duck).


title: The Open Door

text: The Open Door on Evanescencen toinen albumi. Levy julkaistiin lokakuussa 2006. Albumi nousi Suomen virallisen listan sijalle 5.


title: The Open Door

text: Albumin kappaleista suurimman osan ovat sanoittaneet vokalisti Amy Lee ja kitaristi Terry Balsamo. Lee on sanoittanut kappaleet "Like You", "Good Enough" ja "Lithium" yksin. Albumin tunnetuin kappale on sen ensimmäinen single "Call Me When You're Sober".


title: The Open Door

text: Juuri ennen albumin julkaisua basisti Will Boyd jätti yhtyeen. Boyd kertoi haluavansa viettää aikaa enemmän perheensä kanssa, eikä ollut valmis uuteen pitkään maailmankiertueeseen. Will Boydin paikalle otettiin Tim McCord yhtyeestä The Revolution Smile.


title: Dimítrios Eleftherópoulos

text: Dimítrios ”Dimítris” Eleftherópoulos (; s. 7. elokuuta 1976 Pireus, Kreikka) on kreikkalainen jalkapallomaalivahti, joka edustaa Italian korkeimmalla sarjatasolla, Serie A:ssa pelaavaa Ascolia. Eleftherópoulos on 190 senttimetriä pitkä. Hänen suurimpia vahvuuksiaan ovat yksi vastaan yksi -tilanteet, huikeat ilmatorjunnat ja rangaistuspotkujen torjuminen. Torjuntataitojensa ansiosta Eleftherópoulos on saanut lempinimen ”Kotka”.


title: Dimítrios Eleftherópoulos

text: Eleftherópoulos on Olympiakosin kasvatteja. Hän aloitti ammattilaisuransa seurassa jo kaudella 1994/95. Yhteensä hän vietti Olympiakosissa seitsemän kautta, kunnes siirtyi Italiaan kaudeksi 2004/05. Kreikassa Eleftherópoulos ehti edustaa myös toisella sarjatasolla pelaavaa Proodeftikia, jossa hän pelasi kaudella 1995/96 30 sarjaottelua. Suurin syy Kreikan kenttien jättämiseen oli se, että häntä syytettiin muutamien heikkojen otteluiden jälkeen siitä, että hän oli pilannut urheilu-uransa viettämällä vilkasta yöelämää huippumallien kanssa.


title: Dimítrios Eleftherópoulos

text: Eleftherópouloksen ensimmäinen seura synnyinmaan ulkopuolella oli sisilialainen Messina, jossa hän ei ajoittaisista hyvistä otteista huolimatta kyennyt syrjäyttämään ykkösmaalivahdin paikkaa pitänyttä Marco Storaria. Vuonna 2005 milanolainen suurseura AC Milan osti Eleftherópouloksen, mutta heikot esitykset joukkueen harjoituskiertueella Yhdysvalloissa otteluissa Chelseaa ja Chicago Firea vastaan ja joukkueessa tuolloin ollut maalivahtien ylitarjonta johtivat siihen, että seura lainasi hänet AS Romaan, ilman ainoatakaan virallista ottelua punamustien paidassa. Myöskään Romassa vastuuta ei tullut ollenkaan, joten Eleftherópoulos vaihtoi jälleen seuraa ja siirtyi Ascoliin kaudeksi 2006/07.


title: Dimítrios Eleftherópoulos

text: Vaikka Eleftherópoulosta pidetään yhtenä maansa kaikkien aikojen lahjakkaimmista maalivahdeista, hänen peliaikansa Kreikan maajoukkueessa on jäänyt todella pieneksi, koska viitisen vuotta vanhempi Antonios Nikopolidis on hoitanut torjuntatehtävät maajoukkueotteluissa jo vuosien ajan. Myöhemmin myös Panathinaikosin Kóstas Chalkiás on ajanut Eleftherópouloksen ohi maajoukkuevalinnoissa.


title: Zug

text: Zug on Sveitsissä sijaitseva kaupunki ja samannimisen kantonin pääkaupunki. Kaupungissa on vajaat 30 000 asukasta, joista pääosa on saksankielisiä. Ulkomaalaisten osuus vakituista asukkaista on 33 % (31.12.2015).


title: Zug

text: Zug sijaitsee Zuginjärven rannalla. Lorze laskee järveen kaupungin läpi.


title: Zug

text: Zug on maalauksellinen kaupunki järven rannalla. Ensimmäiset maininnat siitä ovat vuodelta 1240. Se kuului Habsburgeille ennen liittymistään Sveitsin valaliittoon vuonna 1352. Zugin vanhassakaupungissa on rakennuksia 1400-luvulta, muun muassa Pyhän Osvaldin kirkko. Vanhasta kaupunginmuurista on jäljellä neljä tornia ja osa muuria.


title: Zug

text: Zugista on rautatie neljään suuntaan. Rata Zuginjärven itärannalla Arth-Goldauhun yhdistää Zugin Gotthardin rautatiehen. Rautatie länteen Luzerniin kulkee Rotkreuzin kautta. Zürichiin on kaksi yhteyttä; toinen kulkee Affoltern am Albisin kautta, toinen Thalwilin kautta. Kaikki yhteydet on rakennettu 1800-luvun loppupuolella.


title: Zug

text: Kaukojunat (Intercity- ja Eurocity-junat) Zürichistä Gotthardin pohjatunnelin kautta Luganoon, Chiassoon ja Milanoon kulkevat Zugin kautta. Zugista on puolen tunnin välein taajamajunayhteys (IR, RE) Luzerniin, Zürichiin, Zürichin lentoasemalle ja Baariin sekä kahden tunnin välein Erstfeldiin. Kaksi Zürichin seudun lähiliikennereittiä (S-Bahn Zürich: S5 ja S24) ulottuvat Zugiin: S5 kulkee Affoltern am Albisin kautta Zürichiin ja edelleen Pfäffikoniin, S24 kulkee Thalwilin kautta Zürichiin sekä edelleen Winterthuriin ja Schaffhauseniin. Keski-Sveitsin lähiliikenneverkoston (S-Bahn Zentralschweiz) reitit S1 ja S2 kulkevat Zugin kautta: S1 kulkee reittiä Baar–Zug–Luzern(–Sursee) 15 minuutin välein, S2 kulkee 1–2 kertaa tunnissa reitillä Baar–Zug–Arth-Goldau. Zugin rautatieaseman kautta kulkee päivittäin runsaat 500 matkustajajunaa.


title: Zug

text: "Moottoritie A4a" yhdistää Zugin moottoritiehen A4. Matka lähimmälle lentokentälle Zürich-Klotenille on noin 45 kilometriä.


title: Zug

text: Zuginjärvellä on reittilaivaliikennettä huhtikuun ja lokakuun välisenä aikana. Kolme laivaa kuljettaa vuosittain noin 100 000 matkustajaa.


title: Zug

text: Zugin Schöneggistä on funikulaarirata kaupungin itäpuoliselle vuorelle, Zugerbergille. Schöneggiin on Zugin rautatieasemalta bussiyhteys. Funikulaarin matka-aika on 8 minuuttia. Reitin pituus on 1 261 metriä ja korkeusero 366 metriä. Funikulaarin yläasema on 926 metrin korkeudessa ja sen vuosittainen matkustajamäärä on reilut 300 000.


title: Zug

text: Zugin kantoni on tunnettu Sveitsin veroparatiisina maan alhaisimman verokannan ansiosta. Alhainen verokanta on tuonut Zugin kaupunkiin lukuisia monikansallisten yritysten päätoimistoja. Etenkin monella raaka-aineilla kauppaa tekevällä firmalla on päätoimisto ja tytäryhtiö Zugissa. Zugin kantonin 330 raaka-aiheen kaupankäyntiin liittyvästä yrityksestä 250 on Zugin kaupungissa. Esimerkkeinä suurista raaka-ainekaupan firmoista Stemcor on yksi maailman suurimmista teräskauppaa tekevistä firmoista, Rusal johtavista alumiinin tuottajista ja Gazprom, Essar ja Statoil ovat maailmanlaajuisestikin katsottuna öljy- ja maakaasun kaupankäynnin jättiläisiä. Tämän kaltaisten jättiyritysten lisäksi Zugissa kukoistaa postilaatikkofirmoja ylläpitävä välikäsibisnes (saksaksi Trauhand) ja holdingyritykset. Alhaisen verotuksen vastapainona on korkeat hinnat kaikessa elämiseen tarvittavassa. Vuokrataso on maan korkeimpia. Kaupungin reilulle 23 000 asukkaalle on tarjolla noin 24 000 työpaikkaa ja noin 12 000 rekisteröityä yritystä. Siemens Building Technologies tarjoaa 1 900 työpaikkaa ja on siten Zugin suurin työnantaja. Muita merkittävän suuria työnantajia Zugin kaupungissa on Metall Zug Gruppe, Zugin kantoni ja Zugin kaupunki, Johnson & Johnson, Zuger Kantonalbank, ruokamarketti Coop ja Unilevel.


title: Zug

text: Työ ja muu elämä on kuljettanut Zugiin monia suomalaisia ja siellä on mm aktiivisesti toimiva Suomi-koulu, joka tarjoaa opetusta lapsille taaperoiästä alkaen aina 12 vuotiaaksi asti. Zugin jääkiekkojoukkueessa EV Zugissa pelasi kaudella 2015/2016 Jarkko Immonen ja Santeri Alatalo.


title: Zug (kantoni)

text: Zugin kantoni sijaitsee Sveitsin keskiosassa. Zugin kantonin pääkaupunki on Zugin kaupunki.


title: Zug (kantoni)

text: Zugin kantoni on pääosin kumpuilevaa Mittellandia Zuginjärven (413 m mpy.) ympärillä. Toinen merkittävä järvi on Ägerisee (724 m mpy.) kantonin itäosassa. Lorzejoki halkoo kantonin alkaen Ägeriseestä ja laskien Zuginjärven kautta Reussiin, joka on kantonin länsirajana Aargaun kantoniin. Sihljoki on rajajoki koillisessa Zürichin kantoniin. Idässä ja etelässä rajanaapurina on Schwyzin kantoni ja lännessä Aargaun lisäksi Luzernin kantoni.


title: Zug (kantoni)

text: Kantonin korkein vuori on Rossbergvuoriin kuuluva Wildspitz (1 579 m mpy.). Zugerberg ulkoilualueineen (1 039 m mpy.) on tunnettu kukkula Zugin kaupungin kaakkoispuolella.


title: Zug (kantoni)

text: Kantonin kaakkoisosa kuuluu Schwyzin Alppeihin.


title: Zug (kantoni)

text: Zug on kuulunut Sveitsin valaliittoon vuodesta 1352.


title: Zug (kantoni)

text: Zugin kantoni koostuu 11 kunnasta. Kantonin keskuspaikka on Zugin kaupunki. Kantonin asukasluku on runsaat 120 000 ja kokonaispinta-ala 239 neliökilometriä, josta 32 neliökilometriä on järviä (Zuginjärvi, Ägerisee).


title: Zug (kantoni)

text:
Kantonin kaupungit eli yli 10 000 asukkaan kunnat ovat:
Zugin kantoni on saksankielinen: saksaa puhuu pääkielenään 84 prosenttia asukkaista (vuonna 2014). Toiseksi yleisin kieli on englanti (10 %). Kantonin vakituisista asukkaista 27 prosenttia on ulkomaalaisia (vuonna 2015). Suurin uskonnollinen ryhmä on katoliset, joita oli vuonna 2014 53 prosenttia asukkaista.


title: Zug (kantoni)

text: Zug on Sveitsin liike-elämän keskuksia, erityisesti siksi, että se on alhaisen verotuksen takia tuhansien ulkomaisten yhtiöiden kotipaikka. Kaikkiaan kantonissa on rekisteröityneenä 30 000 yritystä. Muun muassa Siemens AG ja Roche Diagnostics ovat suuria työllistäjiä.


title: Zug (kantoni)

text: Kantonin työpaikoista 78 prosnttia oli vuonna 2014 palvelusektorilla. Teollisuus työllisti 20 prosenttia kantonilaisista. Zug tunnetaan ylänköalueilla kasvatettavasta maitokarjasta. Zugin kaupungin ympärillä olevista hedelmätarhoja, ja siellä tuotetaan siideriä ja kirsch-kirsikkaviinaa. Alkutuotanto (maa- ja metsätalous) työllistää kuitenkin enää vain 2 prosenttia kantonin työntekijöistä.


title: Zug (kantoni)

text: Moottoritie A4 kulkee kantonin halki. A4:lle on liityntätie A4a Baarista ja Zugista.


title: Crazy Town

text: Crazy Town on yhdysvaltalainen rap-metal-yhtye, joka perustettiin Los Angelesissa, Kaliforniassa syksyllä 1995. Sen perustajajäseniä olivat Seth Brooks Binzer (taiteilijanimeltään Shifty Shellshock) ja Bret Mazur (taiteilijanimeltään Epic Mazur). Yhtye lopetti vuonna 2003, mutta aloitti uudelleen vuonna 2007.


title: Crazy Town

text:
Yhtye julkaisi kolmannen albuminsa "The Brimstone Sluggers" vuonna 2015Levyltä "The Gift of Game":
Levyltä "Darkhorse:"
Levyltä "The Brimstone Sluggers:"


title: Fabio Pecchia

text: Fabio Pecchia (s. 24. elokuuta 1973 Formia, Latinan maakunta, Italia) on italialainen jalkapalloilija, joka edusti vuonna 2009 päättyneellä pelaajaurallaan useita italialaisseuroja. 171 senttimetriä pitkän Pecchian pelipaikka oli keskikenttäpelaaja. Hän on toiminut myöhemmin valmentajana, viimeksi Hellas Veronan päävalmentajana vuosina 2016–2018.


title: Fabio Pecchia

text: Yli 300 ottelua Italian pääsarjassa Serie A:ssa pelannut Pecchia on edustanut uransa aikana korkeimmalla sarjatasolla Napolia (1993–1997, 2000–2001), Juventusta (1997–1998), Sampdoriaa (1998–1999), Torinoa (1999–2000), Bolognaa (2001–2002, 2003–2004), Comoa (2002–2003), Sienaa (2004–2005, lainalla Bolognasta) ja Ascolia (2006) sekä alemmilla sarjatasoilla Avellinoa (1991–1993, Serie C/1, Serie B), Bolognaa (2005–2006, Serie B), Foggiaa (2007, 2008–2009, Serie C1, Lega Pro) ja Frosinonea (Serie B, 2007–2008).


title: Fabio Pecchia

text: Pecchia on pelannut kolme ottelua Italian alle 23-vuotiaiden maajoukkueessa.


title: Pirunkirkko

text: Pirunkirkko on nimitys useille erilaisille kallio- ja kivimuodostumille. Pirunkirkkoihin liittyy usein kansanperinnettä. Joitakin, esimerkiksi Rautjärven Linnavuoren pirunkirkkoa, on käytetty suojapaikkoina isonvihan aikana. Kolin Pirunkirkko muodostui maanjäristysten ja jääkauden muokkaamana.


title: Illuminatus!

text: Illuminatus!-trilogia on humoristinen salaliittoteorioita vilisevä kolmiosainen kirjasarja, jonka ensimmäinen osa julkaistiin vuonna 1975. Sen ovat kirjoittaneet Robert Shea ja Robert A. Wilson. Suomenkielistä käännöksen on tehnyt Hannu Tervaharju, ja sen on julkaissut Like Kustannus.


title: Illuminatus!

text: Juoni on tiivistettynä se, että yhden lehden toimitus räjähti ja yksi toimittaja katoaa. Kirjassa selvitetään tapahtumien taustoja. Kirjassa vilisevät erilaiset salaliittolaiset, jotka pyrkivät saamaan maailman haltuunsa. Kirja sisältää runsaasti huumekokemuksia, ja keskeinen kirjassa on myös seksi.


title: Illuminatus!

text: Steve Jackson Games julkaisi vuonna 1982 kirjaan perustuvan pelin, josta tuli klassikko.


title: Akvamariini

text: Akvamariini (BeAlSiO) on jalokivi, joka kuuluu smaragdin ja beryllin tavoin berylliryhmään. Sen Mohsin kovuus on 7,5–8 ja sen ominaispaino on 2,67–2,71. Akvamariinin väri vaihtelee vaaleansinisestä tummansiniseen ja sinivihreään. Kiven värin aiheuttaa rauta. Akvamariini muodostaa usein suuria, pylväsmäisiä kiteitä, joissa saattaa olla naarmuja kiven haurauden vuoksi. Lukuisien sulkeumien takia akvamariineissa esiintyy joskus kissansilmäilmiö tai tähti-ilmiö.


title: Akvamariini

text:
Akvamariinia hiottaessa pyritään leikkaamaan kivi paksulti kiven hennon värin vuoksi. Sinistä väriä voidaan voimistaa lämpökäsittelyllä.
Akvamariinin voi sekoittaa topaasiin, safiiriin ja spinelliin. Aidossa jalokiveksi kelpaavassa akvamariinissa ei ole harmaata tai violettia värisävyä. Myös sen kiilto on voimakkaampi kuin edellä mainituissa kivissä. Markkinoilla on myös synteettistä akvamariinia, joka on itse asiassa sinistä synteettistä spinelliä. Vihertävillä akvamariineilla on tapana haalistua auringonvalossa.


title: Akvamariini

text: Latinan kielestä tuleva nimi tarkoittaa merivettä. Ensimmäistä kertaa nimeä akvamariini käytti Boetius De Boodt vuonna 1604. Historian aikana akvamariinia on käytetty muun muassa kruununkalleuksissa, silmälasien linsseissä ja ehtoollisastioiden ikkunoina. Useilla akvamariinikiteillä on oma historiansa ja nimensä. Ennen uskottiin, että akvamariini on ystävällisyyden ja oikeudenmukaisuuden kivi. Se oli myös merenkulkijoiden onnenkivi.


title: Akvamariini

text: Akvamariineja löydetään pegmatiiteista ja jokisorista. Sitä esiintyy kaikilla mantereilla. Tärkein esiintymä on Brasilian Minas Gerais, jossa akvamariinin emäkivinä ovat pegmatiitit ja karkearakeiset graniitit. Suurin löydetty akvamariini löytyi vuonna 1910 Minais Geraisista. Kide painoi 110,5 kg, oli 49 cm pitkä ja sen halkaisija oli 42 cm. Akvamariinia esiintyy myös mm. Burmassa, Madagaskarilla, Irlannissa, Norjassa, Namibiassa ja Kiinassa. Kuuluisat Uralin esiintymät on jo louhittu loppuun.


title: Dave Cutler

text: David Neil Cutler vanhempi (s. 13. maaliskuuta 1942 Lansing, Michigan, Yhdysvallat) on yhdysvaltalainen ohjelmistosuunnittelija ja käyttöjärjestelmäkehittäjä. Ollessaan Digital Equipment Corporationin töissä hän vaikutti merkittävästi muun muassa RSX-11M-, VMS- ja VAXELN-käyttöjärjestelmien syntyyn. Myöhemmin hän siirtyi Microsoftille, jonka palveluksessa on vetänyt muun muassa Windows NT - ja Windows 2000 -käyttöjärjestelmäprojekteja, kirjoittaen myös paljon ohjelmakoodia kyseisiin järjestelmiin. Vuonna 2010 Cutler on vastuussa Windowsin 64-bittisten versioiden kehittämisestä.


title: Dave Cutler

text: Cutler toimii myös vierailevana professorina Washingtonin yliopiston tietojenkäsittelytieteen laitoksella.


title: Moise Tšombe

text: Moise Kapenda Tšombe (10. marraskuuta 1919 – 29. kesäkuuta 1969) oli kongolainen poliitikko ja valtiomies.


title: Moise Tšombe

text: Tšombe syntyi varakkaan kongolaisen liikemiehen poikana Musumbassa, Belgian Kongossa. Hän kävi koulun amerikkalaisten lähetyskoulussa. 1950-luvulla hän osti kauppaketjun Katangan provinssista ja liittyi politiikkaan perustamalla CONAKAT-puolueen.


title: Moise Tšombe

text: Vuoden 1960 vaaleissa CONAKAT voitti koko Katangan, ja Tšombe julisti samana vuonna maakunnan itsenäiseksi muttei onnistunut saamaan ulkovaltojen tunnustusta. Tšomben julistuksen takana oli se, että hän ei halunnut keskushallituksen käyttävän vauraan maakunnan kaivannaisvarantoja. Tšombe julisti elokuussa 1960 maan olevan kaaoksessa ja pyysi belgialaisia joukkoja kouluttamaan katangalaisia sotilaita.


title: Moise Tšombe

text: Vuonna 1961 Tšomben päävastustaja Patrice Lumumba vangittiin ja teloitettiin. Kristitty Tšombe oli kommunistivastainen, päinvastoin kuin Lumumba. Lumumban seuraaja Cyrille Adoula vetosi YK:ssa ja saikin YK:n joukot tuekseen.


title: Moise Tšombe

text: Vuonna 1961 YK:n sotilaat saapuvat Katangaan. Tšombe pakeni Pohjois-Rhodesiaan ja myöhemmin Espanjaan. Vuonna 1963 hän palasi Kongoon uuden hallituksen ministeriksi.


title: Moise Tšombe

text: Presidentti Joseph Kasa-Vubu erotti Tšomben 25. marraskuuta 1963. Syrjäytettyään Kasa-Vubun Joseph Mobutu nosti maanpetossyytteen Tšombea vastaan, joka pakeni taas Espanjaan.


title: Moise Tšombe

text: Tsombe palasi Kongoon vuonna 1964 ja nousi maan pääministeriksi, mutta hänet erotettiin lokakuussa 1965. Sitten pääministeriksi noussut Mobutu alkoi vaatia Tšombea tilille teoistaan ja määräsi tämän pidätettäväksi, mutta Tšomben onnistui paeta Espanjaa.


title: Moise Tšombe

text: Tšombe tuomittiin poissaolevana kuolemaan. Hän asui Espanjassa, mutta 1. heinäkuuta 1968 hänen yksityinen lentokoneensa kaapattiin Ibizasta ja pakotettiin laskeutumaan Algeriin, Algeriaan. Kaappauksen takana väitettiin olleen ranskalainen Francis Bodenanin, joka oli luultavasti lyöttäytynyt maapaossa Madridissa asuneen Tšomben ystäväksi ja houkutellut hänet suuren palkkion toivossa ansaan. Kongon presidentti Joseph Mobutu esitti pääministeri Houari Boumédiènnelle luovutuspyynnön. Tšombea syytettiin Kongossa Katangan siviiliväestön ja kongolaisten pakolaisten surmaamisesta. Lisäksi Tšombe oli kutsunut maahan lukuisia eurooppalaisia, lähinnä Ranskan muukalaislegioonan ja belgialaisia, rhodesialaisia, eteläafrikkalaisia valkoisia palkkasotureita, kaatamaan Mobutun hallinnon. Algerin korkein oikeus käsitteli Tšomben kohtaloa ja antoi päätöksen, jonka mukaan tämä luovutettaisiin Kongoon. Luovutusta ei kuitenkaan tapahtunut, sillä pääministeri Boumédiènne ei kirjoittanut luovutusasiakirjaa.


title: Moise Tšombe

text: Kone, jolla Tšombe oli matkalla kidnappauksen aikana, oli vuokrattu englantilainen kaksimoottorinen Hawker Siddley -suihkukone, jota ohjasivat englantilaiset lentäjäkapteenit Trevor Coppleston ja David Taylor. Lentäjät vapautettiin Algerissa ja palasivat kotimaahan. Kongon hallituksen mukaan Tšombe oli matkalla Afrikkaan. Hänen väitettiin tehneet belgialaisten upseerien kanssa salaliittosopimuksen Katangan ja Keski-Kongon taloudellisten kohteiden sabotoinnista ja presidentti Mobutun kaatamisesta.


title: Moise Tšombe

text: Kun tieto Tšomben kaappauksesta tuli kongolaisten tietoon, Kisanganissa ja Bukavussa alkoivat taistelut Tšomben valkoisten palkkasoturien ja Kongon armeijan välillä. Palkkasotureiden johtaja, ranskalaissyntyinen eversti Bob Denard, oli jo haavoittunut ja lentänyt sairaalahoitoon Rhodesiaan. Kapinalliset ottivat panttivankeja. Myös belgialaisten plantaasit olivat tulitusten kohteina sekä Mobutulle uskollisia belgialaissotilaita oli vastassa. Palkkasoturit joutuivat alakynteen ja osa kuoli taisteluissa tai pakeni Portugalin Länsi-Afrikkaan. Kongosta evakuoitiin suurin osa länsimaalaisista kansalaisista, myös suomalaisia opettajia, sekä valkoisia tekniikkoja ja insinöörejä perheineen. jotka olivat paenneet Biafraan ja sieltä Lagosiin, josta heidät evakuoitiin Brysseliin.


title: Moise Tšombe

text: 29. kesäkuuta 1969 Tšombe kuoli vankina 49-vuotiaana Algerissa, sairaalalähteiden mukaan sydänhalvaukseen. Hänet on haudattu Etterbeekin hautausmaalle Brysselin liepeillä.


title: Mike Gartner

text: Michael Alfred Gartner (s. 29. lokakuuta 1959 Ottawa, Ontario, Kanada) on kanadalainen jääkiekkoilija. Oikea laitahyökkääjä Gartner pelasi 19 kautta National Hockey Leaguessa seuroinaan Washington Capitals, Minnesota North Stars, New York Rangers, Toronto Maple Leafs ja Phoenix Coyotes. Hän ehti pelata myös yhden kauden sittemmin lakkautetun World Hockey Association -liigan Cincinnati Stingersissä.


title: Mike Gartner

text: Hän pelasi NHL:ssä 1432 ottelua. Niissä Mike Gartner teki 708 maalia, antoi 627 maalisyöttöä (yhteensä 1335 tehopistettä) ja sai 1159 minuuttia jäähyjä. Play off -otteluissa Gartnerin saldo oli 122 ottelua, 43 maalia, 50 maalisyöttöä, 93 tehopistettä ja 125 jäähyminuuttia.


title: Mike Gartner

text: Gartner on yksi maineikkaimmista pelaajista, jotka eivät voittaneet Stanley Cupia. Hän olisi saavuttanut mestaruuden 1994, jos New York Rangers ei olisi kaupannut häntä kesken kauden Torontoon. Gartner on Phil Housleyn jälkeen toiseksi eniten NHL-otteluita pelannut pelaaja ilman Stanley Cupin voittoa.


title: Mike Gartner

text: Nopeudestaan tunnettu Gartner muun muassa voitti kolmasti n nopeuskilpailun.


title: Kovametalli

text: Kovametallit ovat metallimatriisikomposiitteja, joissa on kova faasi (esim. karbidi) ja sitä sitova metalli tai metalliseos. Karbidit antavat materiaalille kovuutta ja kulutuksenkestoa ja vastaavasti sidosaine tuo kovametallille sitkeyttä. Kovametalleihin luetaan tyypillisesti karbideja sisältävät metalliseokset. Ylivoimaisesti yleisimmin käytetty kovametalli on volframikarbidi (WC) sitoutettuna nikkeliin (Ni), kobolttiin (Co) tai metalliseoksiin. Muita yleisesti käytössä olevia karbidien alkuaineita ovat titaani (Ti), tantaali (Ta), molybdeeni (Mo), vanadiini (V) sekä kromi (Cr). Ensimmäisen volframikarbidin syntetisoi Henri Moissan 1890-luvulla. Kaupallinen käyttö alkoi 1920-luvulla Saksassa, kun hehkulamppujen volframilankojen valmistukseen haluttiin timanttimuottien tilalle halvempi ja korkeaa kulutusta kestävä materiaali. Kovametallit valmistetaan jauhemetallurgisesti.


title: Kovametalli

text: Kovametallitermin määrittelyssä on havaittavissa selkeitä eroja ja ristiriitaisuuksia eri maiden välillä. Yhdysvalloissa käytetään termiä cemented carbides ja Euroopassa kovametallia (eng. hard metals). Kovametallitermiä ei tule sekoittaa termiin "kermet" (eng.cermet) , joka on terminologian yhtenäistämiseen pyrkivä yleisnimitys keraami- ja metallifaasin sisältäville komposiiteille. Toisaalta WC-Co-kovametallista voidaan myös käyttää nimitystä kermet. Yleisesti kovametallien vertaamisessa kermetteihin tulee kiinnittää huomiota kovan faasin tyyppiin ja sen osuuteen.


title: Kovametalli

text: Kovametallien parhaimpina fysikaalisina ominaisuuksina voidaan pitää niiden korkeaa kovuutta sekä erinomaista kulumisenkestoa. Kovametallien ominaisuuksiin pystytään vaikuttamaan seuraavilla tekijöillä: